
Sfântul şi dreptul Melchisedec, regele Salemului 
(22 mai) 





Acest împărat, străin între oameni, a fost preot al Dumnezeului Celui PreaÎnalt. EI 
a fost socotit fără de mamă şi fără de tată, şi nenumărate de neamuri |fără spiţă de 
neam] au fost zilele lui, ca să fie el închipuirea vie a lui Hristos, Mântuitorul lumii. 

Acatistul dreptului Melchisedec 





Rugăciunile începătoare 


În numele Tatălui, şi al Fiului şi al Sfântului Duh. Amin. 


Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 
Doamne, curăţeşte păcatele noastre; 
Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem Ție, ca unui Stăpân, noi, păcătoşii robii Tăi, 
miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi suntem 
poporul Tău, toţi lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă, binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Cred Într-Unul Dumnezeu, Tatăl Atoțiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Şi 
S-a întrupat de la Duhul Sfânt şi din Maria Fecioara Și S-a făcut om. 

Și S-a răstignit pentru noi în zilele lui Pilat din Pont, Şi a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Și iarăşi va să vină cu Slavă, Să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morţilor şi viaţa veacului ce va să fie. Amin ! 


Condac 1 

Nu ne pricepem noi, cei cufundați în valurile multor păcate, a te lăuda pe tine, 
Sfinte Melchisedec, rege al dreptăţii, rege al păcii, fără tată, fără mamă, fără spiţă 
de neam, dar voind a ne învrednici şi noi, precum Avraam oarecând de binecu- 
vântarea ta, înălțăm lui Dumnezeu din adâncul inimii cântarea: Aliluia 7 


Icos 1 

Ca într-o oglindă te vedem pe tine, Sfinte Melchisedec, strălucind mai înainte de 
arătarea Soarelui dreptăţii cu trupul pe pământ şi preînchipuindu-L pe Acesta prin 
purtarea cununii preoțeşti şi împărătești, pentru care te mărim așa: 

Bucură-te, rege al păcii; 

Bucură-te, preot al Celui Neapropiat; 

Bucură-te, icoană a Fiului Tatălui; 

Bucură-te, cel din cetatea păcii; 

Bucură-te, prefigurare a marelui Arhiereu; 

Bucură-te, arătător al preoţiei veşnice; 

Bucură-te, moştenitor al slavei cerești; 

Bucură-te, iubitor al vieţii pustniceşti; 

Bucură-te, slujitor al Împăratului păcii; 

Bucură-te, bucuria binecuvântării lui Avraam; 

Bucură-te, defăimător al păgânătăţii; 

Bucură-te, slujitor al tainelor dreptăţii; 

Bucură-te, Sfinte Melchisedec, preot al lui Dumnezeu Cel Preaînalt! 


Condac 2 

Din părinte închinător la idoli ai răsărit, dar Părintele ceresc, Răsăritul cel de sus, a 
luminat cerul inimii tale cu razele înțelepciunii Sale, ca Lui să-l slujeşti în cântări 
de: Aliluia! 


Icos 2 

Tatăl tău cel după trup te îndemna a aduce șapte viței pentru a fi jertfiți idolilor 
celor deşerți, dar în drum spre această ascultare Părintele ceresc ţi-a luminat sufle- 
tul ca să cunoşti adevărul, pentru care îţi cântăm aşa: 

Bucură-te, că ai contemplat frumuseţea soarelui; 

Bucură-te, că ai cunoscut luminoasa lui strălucire; 

Bucură-te, că prin contemplarea soarelui ai cunoscut pe Soarele dreptăţii; 
Bucură-te, că de privirea stelelor te-ai îndulcit,; 

Bucură-te, că întunericul neștiinţei ţi-a fost risipit; 

Bucură-te, că luna te însoțea pe calea cugetărilor tale; 

Bucură-te, că ai cunoscut pe Ziditorul din frumuseţea zidirilor; 

Bucură-te, că lumina Înţelepciunii te-a umbrit; 

Bucură-te, că te-ai uimit de darurile Ziditorului; 

Bucură-te, că ţi s-a descoperit deşertăciunea idolilor; 

Bucură-te, că pe Cel Nevăzut ai cunoscut din contemplarea celor văzute; 
Bucură-te, că te-ai aprins de focul râvnei pentru Adevăr; 

Bucură-te, Sfinte Melchisedec, preot al lui Dumnezeu Cel Preaînalt! 


Condac 3 
De darul înțelepciunii de sus minunându-te şi de tainele descoperite ţie, ai alergat 
la părintele tău ca să-și vină în fire şi să cânte și el Ziditorului a toate: Aliluia! 


Icos 3 

Foarte s-a mâniat tatăl tău, văzându-te pe tine, cel de curând luminat, sfătuindu-l a 
se supune dumnezeieştii socotinţe şi a lepăda deșertăciunea idolilor, iar noi lăudăm 
buna ta îndrăzneală aşa: 

Bucură-te, că ai defăimat pe idolii cei fără suflet; 

Bucură-te, că nu te-ai supus idoilor celor muţi; 

Bucură-te, că ai grăit cu înțelepciune împotriva lor; 

Bucură-te, că Împăratului Dumnezeu ai socotit a se jertfi; 

Bucură-te, că pe EI L-ai mărturist Făcător a toată zidirea; 

Bucură-te, că ai mărit pe Cel nemuritor şi nevăzut; 

Bucură-te, că te-ai plecat cu smerenie înaintea Celui neajuns; 

Bucură-te, căci cu gândul te-ai închinat Celui necuprins cu mintea; 

Bucură-te, că ai răbdat mânia tatălui tău; 

Bucură-te, că adevărul ai mărturisit cu tărie; 

Bucură-te, că nu te-ai temut de cel întunecat la minte; 
Bucură-te, că Domnul te-a mângâiat în pătimirea pentru adevăr; 
Bucură-te, Sfinte Melchisedec, preot al lui Dumnezeu Cel Preaînalt! 


Condac 4 

Iarăşi te-ai dus să plineşti ascultarea părintelui tău, care te amenința cu moartea, 
dar în sine cugetai la măreția Părintelui luminilor, căruia toată suflarea li cântă: 
Aliluia! 


Icos 4 

Tatăl tău cugeta să te aducă pe tine, defăimătorul deşertăciunii idolești, jertfă neîn- 
suflețiților idoli, dar purtarea de grijă a Domnului te-a păzit, pentru care îţi cântăm: 
Bucură-te, că mâna nevăzută a Domnului te-a păzit de moarte; 

Bucură-te, că maica ta foarte s-a tânguit aflând gândul tatălui; 

Bucură-te, că sorții au ales a fi jertfit tatăl tău; 

Bucură-te, că te-ai înduioşat de plângerea maicii tale; 

Bucură-te, că ai plâns amara moarte gătită fratelui tău; 

Bucură-te, că nu ai suferit a vedea pe fiii gătiți morţii; 

Bucură-te, că ai defăimat praznicul păgânesc aducător de moarte; 

Bucură-te, că nu ai suferit cruzimea urâtorilor de adevăr; 

Bucură-te, că toată nădejdea ţi-ai pus-o în Adevăratul Dumnezeu; 

Bucură-te, că te-ai lepădat de toată rătăcirea celor rău credincioși; 

Bucură-te, că inima ta suspina după Cel mai presus de toate; 

Bucură-te, că Lui ai voit a sluji cu tot sufletul tău; 

Bucură-te, Sfinte Melchisedec, preot al lui Dumnezeu Cel Preaînalt! 


Condac 5 

Nesuferind a vedea diavoleasca sărbătoare pătată de sânge nevinovat, ai ales dru- 
mul pribegiei, fiind călăuzit nevăzut de Împăratul îngerilor, căruia și noi Îi stri- 
găm: Aliluia! 


Icos 5 

Mâna Domnului te-a povăţuit nevăzut ca într-un pământ al făgăduinţei în muntele 
Taborului, ca să te îndulceşti de mila Celui slăvit în cer şi pe pământ, care ne lumi- 
nează și pe noi a te lăuda așa: 

Bucură-te, că darul lui Dumnezeu te-a povăţuit spre cele bune; 

Bucură-te, că ai părăsit deşertăciunea viețuirii printre păgâni; 

Bucură-te, că ai căutat cu tot sufletul slava Domnului; 

Bucură-te, că te-ai lepădat de toate obiceiurile păgânilor; 

Bucură-te, că muntele Taborului te-a primit cu bucurie; 

Bucură-te, că ai sfințit cărările lui cu rugăciunea; 

Bucură-te, că desimea codrului te-a ascuns; 

Bucură-te, că ai primit înstrăinarea de ai tăi pentru Adevăr; 

Bucură-te, că mila Domnului te-a acoperit pe tine; 

Bucură-te, că ai luat jugul cel bun al ascultării,; 

Bucură-te, că ai cules cu bucurie roadele credinţei; 

Bucură-te, că Domnului ai înălţat pururea rugăciuni; 

Bucură-te, Sfinte Melchisedec, preot al lui Dumnezeu Cel Preaînalt! 


Condac 6 
Plecând genunchii tăi cu smerenie, ţi-ai plecat şi genunchii inimii şi te-ai rugat 
Domnului şi ai cerut lucrarea dreptăţii pentru păgâni, cântând: Aliluia! 


Icos 6 

Mânat fiind de o dreaptă mânie faţă de cei care nu voiau a cunoaşte căile Domnu- 
lui, ai cerut pierzarea celor adunaţi la diavolescul praznic pentru junghierea fratelui 
tău, iar Domnul te-a ascultat şi pentru această minune te lăudăm așa: 

Bucură-te, că nu ai suferit nelegiuita faptă pusă la cale; 

Bucură-te, că ai voit a se pune capăt răutăţii; 

Bucură-te, că pentru ruga ta Domnul şi-a arătat dreptatea; 

Bucură-te, că locul cel jertfit idolilor a fost înghițit de pământ; 

Bucură-te, că te-ai minunat de puterea Domnului; 

Bucură-te, că dreapta ta rugăciune o a plinit; 

Bucură-te, că şi mai mult te-ai întărit în frica Domnului; 

Bucură-te, că spaimă te-a cuprins pentru jalnica privelişte; 

Bucură-te, că iarăşi spre muntele Taborului te-ai suit; 

Bucură-te, că toată viaţa ta ai jertfit-o Domnului; 

Bucură-te, că te-ai arătat făclie a rugăciunii în pustie; 

Bucură-te, că tămâia rugăciunii tale se înălța la Tronul ceresc; 

Bucură-te, Sfinte Melchisedec, preot al lui Dumnezeu Cel Preaînalt! 


Condac 7 
Şapte ani ai petrecut în desimea codrului din muntele Taborului, înălțând Domnu- 
lui rugăciuni fierbinți spre bucuria îngerilor care cântau: Aliluia! 


Icos 7 

Codrul te hrănea pe tine cu mugurii copacilor şi cu miere sălbatică, iar roua de sus 
îți adăpa setea, cugetând pururea la cele cerești, pentru care te mărim aşa: 
Bucură-te, că nu ai gustat roadele neascultării,; 

Bucură-te, că te-ai hrănit cu mugurii copacilor; 

Bucură-te, că te-ai îndulcit cu miere sălbatică; 

Bucură-te, că mai mult te-ai bucurat de mierea rugăciunii; 
Bucură-te, că ai ales înstrăinarea pentru Dumnezeu; 
Bucură-te, că cerul ţi-a slujit ca acoperiş; 

Bucură-te, că ai înfruntat toate vitregiile naturii; 
Bucură-te, că ai păzit nestinsă făclia credinţei; 

Bucură-te, că ţi-ai ales drept casă pustia; 

Bucură-te, că Domnul a binecuvântat râvna ta; 

Bucură-te, că ai mers pe calea credinţei cu nădejde; 
Bucură-te, că ţi-ai ales codrul ca prieten; 

Bucură-te, Sfinte Melchisedec, preot al lui Dumnezeu Cel Preaînalt! 


Condac 8 

După şapte ani de petrecere a ta în muntele Taborului, Domnul a grăit către 
Avraam, poruncindu-i să te caute în munte pe tine, omule al lui Dumnezeu, a Celui 
căruia toată suflarea Îi cântă: Aliluia! 


Icos 8 

După a treia chemare a lui Avraam, ai ieşit din desimea codrului, Sfinte Melchi- 
sedec, dar foarte s-a înspăimântat dreptul, arătând tu ca un om sălbăticit, dar noi 
lăudăm jertfa ta pentru Cel Neapropiat, cântându-ţi: 

Bucură-te, că Domnul i-a poruncit lui Avraam să te cerceteze; 

Bucură-te, că acesta a venit la tine în munte; 

Bucură-te, că la a treia chemare te-ai descoperit, 

Bucură-te, că foarte s-a înfricoşat Avraam de a ta înfăţişare; 

Bucură-te, căci cu blândeţe I-ai liniștit pe el; 

Bucură-te, că ai pribegit în munte pentru Cel slăvit; 

Bucură-te, că purtarea de grijă a Domnului te-a mângâiat; 

Bucură-te, că eşti rugător pentru cei iubitori de liniştire; 

Bucură-te, ajutător grabnic al celor străini; 

Bucură-te, podoabă a muntelui Tabor; 

Bucură-te, cunoscător al tainelor rugăciunii; 

Bucură-te, cel luminat de darul Duhului Sfânt; 

Bucură-te, Sfinte Melchisedec, preot al lui Dumnezeu Cel Preaînalt! 


Condac 9 
Avraam s-a grăbit să plinească porunca Domnului, purtând grijă de tine ca de o 
credincioasă slugă a Celui Preaînalt, căruia Ii cântai în taină: Aliluia! 


Icos 9 

După porunca Domnului, Avraam a ras capul tău, ţi-a tăiat unghiile, te-a îmbrăcat 
şi te-a încălțat, supunându-te tu cu totul voii dumnezeieşti, pentru care te lăudăm 
aşa: 

Bucură-te, că părul ţi-a fost tăiat de Avraam; 

Bucură-te, că tu mai înainte tăiasei toate grijile lumești; 

Bucură-te, că şi unghiile ţi-au fost tăiate; 

Bucură-te, că tu ai tăiat toate cursele celui rău; 

Bucură-te, slujitor şi stăpân al pustiei muntelui Tabor; 

Bucură-te, că ai primit hainele în numele lui Hristos; 

Bucură-te, că ai primit cu bucurie a fi încălţat; 

Bucură-te, că picioarele tale au mers în căile dreptății; 

Bucură-te, că ai fost gătit ca să te arăţi oamenilor; 

Bucură-te, că ai ales sărăcia cea de bună voie; 

Bucură-te, că te-ai îmbogăţit în mila Domnului; 

Bucură-te, că te-ai arătat vas ales al înțelepciunii; 

Bucură-te, Sfinte Melchisedec, preot al lui Dumnezeu Cel Preaînalt! 


Condac 10 
După trei zile ai coborât din munte, ca să-l binecuvântezi pe Avraam după voia 
Domnului, căruia noi li cântăm cu bucurie: Aliluia! 


Icos 10 

Unsu-l-ai pe Avraam cu untdelemn din corn și l-ai binecuvântat ca să fie tată al 
multor neamuri, iar după puţine zile glas din cer a învăţat pe Avraam că tu eşti 
preot în veac, fără tată, fără mamă și fără spiţă de neam, pentru care te lăudăm aşa: 
Bucură-te, izvor de binecuvântări cereşti; 

Bucură-te, că Domnul te-a arătat preot în veac; 

Bucură-te, că s-a veselit Avraam de binecuvântarea ta; 

Bucură-te, că ai prețuit mai mult asprimea pustiei; 

Bucură-te, că te-ai despărțit de mângâierea părinţilor; 

Bucură-te, că ai preînchipuit pe Fiul lui Dumnezeu; 

Bucură-te, că eşti preoţilor mijlocitor către Arhiereul cel Mare; 

Bucură-te, că ai defăimat a rudelor împărtăşire; 

Bucură-te, că te-ai lepădat de a prietenilor însoţire; 

Bucură-te, că ai cinstit pe Dumnezeu mai presus de oameni; 

Bucură-te, că ai primit de la Domnul dar ca un preot; 

Bucură-te, că eşti nouă scară către Împăratul cerurilor; 

Bucură-te, Sfinte Melchisedec, preot al lui Dumnezeu Cel Preaînalt! 


Condac 11 

Când Avraam s-a întors de la tăierea lui Hodorlaomer, pâine și vin ai adus lui şi 
slugilor sale, mai înainte închipuind cina cea de taină rânduită de Domnul Hristos 
spre bucuria celor ce-l cântă: Aliluia! 


Icos 11 

Voind Sfântul Chiril al Alexandriei a îndrepta pe avva Daniil care credea că eşti 
fiu al lui Dumnezeu, i-a cerut lui să se roage pentru descoperirea adevărului, pentru 
care noi cântăm cu bucurie așa: 

Bucură-te, că Domnul a statornicit adevărul despre tine; 

Bucură-te, că avva Daniil a văzut toți patriarhii până la tine; 

Bucură-te, că îngerul te-a arătat avvei lămurit pe tine; 

Bucură-te, că a cunoscut bătrânul că nu eşti fiul lui Dumnezeu; 

Bucură-te, că el s-a încredinţat că ești om; 

Bucură-te, că noi te mărturisim preot al Stăpânului; 

Bucură-te, că ai primit zeciuială de la Avraam; 

Bucură-te, că ești pururea rugător pentru lume; 

Bucură-te, că eşti ajutător preoților cucernici; 

Bucură-te, că ai strălucit cu daruri înalte de la Domnul; 

Bucură-te, că ai deschis multora calea pustiei; 

Bucură-te, că ai slujit Domnului cu fierbinte dragoste; 

Bucură-te, Sfinte Melchisedec, preot al lui Dumnezeu Cel Preaînalt! 


Condac 12 

Străin împărat şi preot al Dumnezeului Cel Preaînalt, tu ești, Sfinte Melchisedec, 
cel ce te-ai arătat nouă icoană a urmării desăvârşite a lui Hristos, căruia glasurile 
îngerești Îi cântă neîncetat: Aliluia! 


Icos 12 

Ca unul care ai împărăţit peste patimi şi te-ai arătat vrednic preot al Arhiereului 
celui mare, binecuvântează-ne şi pe noi cu darul pocăinței şi ne mijloceşte iertare 
la judecata Stăpânului, ca să-ţi cântăm unele ca acestea: 

Bucură-te, că ai fost sfințit ca preot al Celui Preaînalt; 

Bucură-te, vistierie a darurilor Stăpânului; 

Bucură-te, că ai cunoscut pe Adevăratul Dumnezeu din voia ta; 

Bucură-te, că EI te-a arătat vistierie a darurilor cereşti; 

Bucură-te, că ne eşti şi nouă mijlocitor grabnic către Hristos; 

Bucură-te, că ne eşti nădejde tare la judecata Fiului; 

Bucură-te, că ai păzit cu osârdie porunca Tatălui; 

Bucură-te, că ai primit cu îmbelșugare darurile Duhului; 

Bucură-te, că ai fost preînchipuire vie a marelui Arhiereu; 

Bucură-te, că aprinzi în suflete focul râvnei pentru cele cereşti; 
Bucură-te, că ai defăimat toate pentru dragostea lui Dumnezeu; 
Bucură-te, că eşti nouă apărător la judecata Fiului; 

Bucură-te, Sfinte Melchisedec, preot al lui Dumnezeu Cel Preaînalt! 


Condac 13 (de 3 ori) 

O, Sfinte şi drepte Melchisedec, cel ce ești preot în veac după cuvântul Domnului, 
roagă-L pe Arhiereul cel mare să ne binecuvânteze și pe noi, ca să aducem rod în- 
sutit de pocăință spre bucuria cetelor îngerești, care cântă neîncetat: Aliluia! 


Apoi se spune iarăşi: 


Icos 1 

Ca într-o oglindă te vedem pe tine, Sfinte Melchisedec, strălucind mai înainte de 
arătarea Soarelui dreptăţii cu trupul pe pământ şi preînchipuindu-L pe Acesta prin 
purtarea cununii preoțești şi împărătești, pentru care te mărim așa: 

Bucură-te, rege al păcii; 

Bucură-te, preot al Celui Neapropiat; 

Bucură-te, icoană a Fiului Tatălui; 

Bucură-te, cel din cetatea păcii; 

Bucură-te, prefigurare a marelui Arhiereu; 

Bucură-te, arătător al preoţiei veşnice; 

Bucură-te, moştenitor al slavei cerești; 

Bucură-te, iubitor al vieţii pustnicești; 

Bucură-te, slujitor al Împăratului păcii; 

Bucură-te, bucuria binecuvântării lui Avraam; 

Bucură-te, defăimător al păgânătăţii; 

Bucură-te, slujitor al tainelor dreptăţii; 

Bucură-te, Sfinte Melchisedec, preot al lui Dumnezeu Cel Preaînalt! 


Condac 1 

Nu ne pricepem noi, cei cufundaţi în valurile multor păcate, a te lăuda pe tine, 
Sfinte Melchisedec, rege al dreptăţii, rege al păcii, fără tată, fără mamă, fără spiţă 
de neam, dar voind a ne învrednici și noi, precum Avraam oarecând de binecu- 
vântarea ta, înălțăm lui Dumnezeu din adâncul inimii cântarea: Aliluia / 


Sursa: 
https://multumesc.mobi/2014/12/14/acatistul-dreptului-melchisedec/ 

Sfântul Nicolae Velimirovici - Proloagele de la Ohrida - Pomenirea Sfântului 
şi dreptului Melchisedec, regele Salemului (22 mai) 





Acest mare Melchisedec a fost contemporanul strămoşului nostru Avraam. După 
cuvintele Sfântului apostol Pavel, el a fost rege, preot şi pre închipuire a Domnului 
nostru lisus Hristos. 


Cântare de laudă la Sfântul şi dreptul Melchisedec, regele Salemului 


Lui Melchisedec, regele Salemului, 
Care îi este neamul? 

EI rege şi preot a fost 

Al Celui Preaînalt. 


El mai mare decât Avraam a fost; 
EI a fost şi rămâne o taină. 

EI pe Avraam a binecuvântat; 
Lui Melchisedec, Avraam 

i-a dat zecimală din toate. 


EI a fost rege şi preot în timp, 
A Domnului Hristos înainte închipuire. 

EI pacea şi dreptatea a propovăduit,; 
EI a fost şi rămâne o taină. 


Neamul lui şi sfârşitul lui 
Nimeni le ştie, 

Nimeni nu ştie lungimea 
zilelor lui pe pământ. 


Dar ştiut este că el pe pământ a trăit 
Pildă de urmat oamenilor. 


Rege, sfânt şi drept 
Acesta a fost Melchisedec: 
Proroc şi tip al lui Hristos. 


Proroc a fost, fără cuvinte, 
Ci cu pilda vieții lui pe pământ. 


Proroc a fost, fără cuvinte, 
Proroc - întru dreptate şi milă. 

Proloage - Sfântului ierarh Chiril, arhiepiscopul Alexandriei despre 
Melchisedec 





Părintele Daniil ne spune în Pateric, cum că în părțile cele mai de jos ale Egiptului 
era un bătrân cuvios, adică cu petrecerea sfânt, dar prost şi greoi la minte. Pentru 
aceea, din prostimea lui, socotea şi zicea că Melchisedec este fiul lui Dumnezeu. 
Aceasta au vestit-o unii Sfântului Chiril, care chemând la sine pe bărbatul acela şi 
înştiințându-se că face semne şi minuni şi orice va cere de la Dumnezeu îi arată lui, 
a uneltit o înţelepciune ca aceasta. 


EI a zis cu blândeţe către bătrân: 





Bătrânul, auzind aceasta şi bizuindu-se pe înţelegerea sa, a răspuns cu blândeţe dar 
şi cu îndrăzneală: "Lasă-mă, stăpâne, ca pentru aceasta să mă rog lui Dumnezeu 
trei zile, şi orice-mi va descoperi, voi arăta-o şi marii tale sfinţenii”. 


Deci, bătrânul, ducându-se în chilia lui, s-a închis trei zile şi a rugat cu căldură pe 
Dumnezeu să-i arate ce a fost Melchisedec. 


Descoperindu-se adevărul de la Dumnezeu, s-a întors la Sfântul Chiril şi i-a zis: 
"Stăpâne, Melchisedec este om, iar nu fiul lui Dumnezeu”. 


Iar sfântul i-a zis: "ŞdE ude ştii, părinte 

Bătrânul 1-a răspuns: "Dumnezeu mi-a arătat pe toţi patriarhii, unul după altul, de 
la Adam până la Melchisedec. Pe toți aceia i-am văzut trecând pe dinaintea mea şi 
când a venit să treacă Melchisedec, mi-a zis îngerul Domnului: "lată, acesta este 
Melchisedec!" Deci, m-am încredinţat cu adevărat, stăpâne, că desăvârşit este aşa”. 


Atunci, Sfântul Chiril, mulţumind lui Dumnezeu, s-a bucurat foarte mult că a izbă- 
vit pe acel bătrân din rătăcire şi I-a eliberat cu pace. Deci, bătrânul, ducându-se, a 
mărturisit tuturor că Melchisedec este om, iar nu Fiul lui Dumnezeu. Cu o înţe- 
lepciune ca aceasta şi cu astfel de meşteşug duhovnicesc al sfântului, s-a povăţuit 
bătrânul cel prost la cunoştinţa adevărului. 


(extras din: Viaţa Sfântului ierarh Chiril, arhiepiscopul Alexandriei (9 iunie)) 

Părintele Ilie Cleopa - Predică despre Melhisedec, împăratul Salemului 
(“împăratul păcii”) 





Sfântul şi marele ierarh Atanasie cel mare, patriarhul Alexandriei şi marele stâlp al 
Bisericii lui Hristos, adevereşte istoria sfântă despre Melhisedec, împăratul Sale- 
mului, în acest chip: 


Acest împărat, străin între oameni, a fost preot al Dumnezeului Celui Prea Înalt. EI 
a fost socotit fără de mamă şi fără de tată, şi nenumărate de neamuri |fără spiţă de 
neam] au fost zilele lui, ca să fie el închipuirea vie a lui Hristos, Mântuitorul lumii. 


ŞI iată ce spune marele ierarh Atanasie despre el: Mai înainte de a veni şi de a se 
sălăşlui dumnezeiescul Avraam, după porunca dumnezeiască, în părțile cha- 
naneilor, trăia în hotarele Palestinei o împărăteasă, anume Salem, de acelaşi nume 
cu cetatea Salemului în care împărăţea ea. Această împărăteasă a născut pe Salad, 
iar Salad a născut pe Melhi. Şi Melhi a luat de femeie pe Salem, asemenea la nume 
cu numita împărăteasă (Ierusalimul de azi a moştenit mai pe urmă numele cetăţii 
Salem, care s-a scufundat), bunica lui, şi cu acea femeie a născut doi fu: pe unul 
Melhi şi pe celălalt Melhisedec. Deci, era Melhi tatăl acestor doi fraţi, închinător la 
idoli şi desfrânat. 


ŞI venind sorocul la care se aducea jertfă idolilor cu mare pompă în faţa întregului 
popor, a poruncit împăratul Melhi fiului său Melhisedec, zicând: „Să iei împreună 

cu tine slugile noastre şi, mergând la cireada vitelor, să-mi aduci şapte viței ca să-i 
jertfesc dumnezeilor mei!”. 


Deci, mergând Melhisedec la cireada vitelor şi ridicându-şi pe drum ochii spre cer 
- după o dumnezeiască insuflare - privea cu luare aminte frumuseţea soarelui şi 
luminoasa lui strălucire. Şi a început a zice pentru sine: „Cu adevărat, Cel ce a 
făcut aceste zidiri şi le-a înfrumusețat, şi le ține pe ele întru bună rânduială, Acela 
este adevăratul Dumnezeu Atotputernic şi Domnul a toate, nestricat, nevăzut, 
nemuritor, şi numai Acestuia se cuvine a 1 se adduce jertfe, iar nu idolilor celor 
muţi şi surzi şi fără de suflet. Deci, mă voi întoarce la tatăl meu să-i spun despre 
această dumnezeiască gândire şi poate mă va asculta şi-şi va veni întru simţire, 
părăsind amăgirea deşartă ce-l stăpâneşte. 


Şi întorcându-se Melhisedec la tatăl său fără să aducă nimic, i-a spus despre Acela 
Care este cauza tuturor şi de ce s-a întors fără viței. Şi a zis dreptul acesta, de 
Dumnezeu luminat şi înţelepțit: „Eu am socotit, o, tată, cum că nu este cu dreptate 
ca noi, oameni cuvântători şi cu minte, să jertfim viței idolilor celor muţi şi surzi şi 
fără de simţire. Ci Celui Singur cu adevărat Dumnezeu, Care a făcut cerul şi 
pământul, cu toate din ele”. 


Auzind acestea acel fără de Dumnezeu tată, de la fiul său cel de Dumnezeu 
luminat, s-a tulburat foarte şi, îmboldit fiind de dobitoceasca şi drăceasca mânie, a 
zis cu mare iuţime: „Mergi de împlineşte îndată porunca ce ţi-am dat, iar de nu vei 
asculta degrabă, te voi ucide!”. 


Deci, ducându-se Melhisedec a doua oară la cireada vitelor ca să aducă cei şapte 
viței pentru a-i jertfi păgânul împărat, a intrat împăratul Melhi la Salem, soţia sa, 
zicând: „Eu, o, femeie, am hotărât să jertfesc la dumnezeii mei pe unul din cei doi 
fii ai noştri, la viitorul praznic”. 


Acestea auzind împărăteasa şi cunoscând, ca o mamă iubitoare de fiu, că împăratul 
vrea să-l omoare pe Melhisedec, pentru că a călcat porunca lui, a început a plânge 
cu amar şi a se tângui din greu, fiindcă ea îl iubea foarte mult pe Melhisedec. 


lar împăratul iubea mai mult pe Melhi, fiindcă îi purta numele. Văzând împăratul 
întristarea şi plângerea cea mare şi multa tânguire a împărătesei, a zis: „Lasă, pune 
sorţi între noi şi pe cine va cădea sorţul, acela va da pe fiul său”. 


ŞI împăratul a luat de partea lui pe Melhi, care purta numele lui, iar împărăteasa a 
luat pe Melhisedec de partea sa. Şi după dumnezeiasca rânduială, a căzut sorțul pe 

Melhi şi, cu toate că împăratul s-a mâhnit foarte tare, dar pentru cuvântul dat, l-a 
gătit pe Melhi pentru jertfă. 


După această tocmeală făcută între ei, a sosit şi Melhisedec cu cei şapte viței de la 
cireada vitelor. Şi întristându-se foarte tare de cele ce se puseseră la cale şi văzând 
pe mama sa plângând cu amar, a plans şi el mult şi s-a tânguit pentru moartea 
fratelui său Melhi, cea atât de amară. 


ŞI urmând pilda acestui păgân împărat, mulți taţi şi mame au gătit pe fiii lor, 
adunându-se spre jertfă ca la cinci sute de suflete, iar oi şi boi şi alte dobitoace, 
mare mulțime. 


Deci, sosind ziua păgânescului praznic şi toţi cei din cetate şi de prin satele 
dimprejur intrând în capiştea idolească, fericitul şi de Dumnezeu luminatul 
Melhisedec, neputând suferi nebunia tatălui şi a mamei sale şi a întregului popor, 
în acea zi a diavoleştilor lor praznice, fugar de bună voie s-a făcut de la casa 
părintească. Şi suindu-se în Muntele 'Taborului, a intrat în desimea codrului care 
era pe atunci acolo şi în acea singurătate, plecându-şi genunchii, s-a rugat lui 
Dumnezeu cu mare căldură a inimii, zicând: „Doamne, Dumnezeul meu, Cela ce ai 
făcut cerul şi pământul, marea şi toate care sunt într-însele, cele văzute şi cele 
nevăzute, auzi-mă pe mine, nevrednicul robul Tău, şi pe câţi s-au adunat la 
junghierea fratelui meu Melhi în vremea acestui diavolesc praznic, pe toţi, de la 
mic şi până la mare, scufundă-i şi îi pierde de pe faţa pământului. Facă-se iad locul 
acela, ca să-i înghită pe toţi acei nebuni şi păgâni oameni”. 


Și - o, prea sfântă minune! - îndată s-a împlinit cuvântul dreptului Melhisedec. 
Căci pământul s-a căscat şi fără de veste i-a înghiţit pe toţi. Şi n-a mai rămas nici 
capiştea idolească, nici oameni, nici dobitoace, nici zidiri, nici copaci - nimic din 
acea blestemată cetate. 


Apoi, după puţine zile, pogorându-se din munte dreptul Melhisedec şi văzând locul 
acela al cetăţii scufundat cu totul în adâncurile pământului, umplându-se de frica 
lui Dumnezeu, s-a suit iarăşi la Muntele Taborului şi a vieţuit în desimea codrului 
şapte ani întregi, hrănindu-se numai cu mugurii copacilor, cu ierburi şi cu miere 
sălbatică, după cum mai în urmă s-a hrănit dumnezeiescul Înainte-Mergător loan 
Botezătorul. 


Astfel, el a fost cel dintâi pustnic, mai înainte de Ilie Tesviteanul şi de loan 
Botezătorul. 

Și fiind el gol de la cap până la mijloc, spatele lui s-a făcut precum coaja de 
broască ţestoasă. 


Apoi, după cei şapte ani, a venit glas de la Dumnezeu către dumnezeiescul patriarh 
Avraam, zicând: „Avraame, Avraame!”, iar el a zis: „lată, eu, Doamne!”. „Pune 
şaua pe asinul tău şi, luând cu tine îmbrăcăminte nouă şi încălțăminte nouă, suie-te 
în Muntele Taborului degrabă şi acolo strigă de trei ori în desimea codrului, cu glas 
mare, zicând: «Omule al lui Dumnezeu Celui Prea Înalt!». Şi după a treia strigare, 
va ieşi din desimea codrului un mare pustnic. lar tu, văzând pe acest om, nu te 
spăimânta nicidecum de el, ci rade-l pe cap, taie-i unghiile, îmbracă-l şi încalță-l, şi 
cere-1 binecuvântarea!”. 


Deci, suindu-se dumnezeiescul Avraam în Muntele Taborului şi făcând după a 
Domnului poruncă, a strigat de trei ori în desimea codrului, cu glas mare. 


ŞI iată, îndată a ieşit Sfântul Melhisedec, pe jumătate gol şi cu păr lung acoperit. Şi 
văzându-l dumnezeiescul Avraam, fără de veste, foarte s-a înfricoşat şi s-a spăi- 
mântat. 


Iar el i-a zis: „Nu te înfricoşa, omule, ci spune-mi cine eşti şi pentru ce ai venit în 
această pustietate!”. 


lar dumnezeiescul Avraam i-a răspuns: „Domnul m-a trimis ca să te rad pe cap, 
să-ţi tai unghiile, să te îmbrac şi să te încalț ca pe o credincioasă slugă a Sa”. 


Atunci Melhisedec a zis: „Fă după cum ţi-a poruncit ţie Domnul!”. 
Și dumnezeiescul Avraam a făcut toate câte i s-au poruncit de Domnul. 


Iar Sfântul Melhisedec, coborându-se după trei zile din Muntele Taborului şi luând 
un corn cu untdelemn şi pecetluindu-l cu graiul lui Dumnezeu, a blagoslovit pe 
Avraam, zicând: „Binecuvântat eşti lui Dumnezeu Celui Prea Înalt. Şi de acum 
numele tău va fi pe deplin săvârşit”. 


lar după câteva zile a venit glas din cer către dumnezeiescul Avraam, zicând: 
„Pentru că nimeni n-a rămas din neamul lui Melhisedec, el se va numi fără tată, 
fără mamă şi nenumărat de neamuri, nici început zilelor având, nici sfârşit. Şi 
rămâne în veac închipuit ca Fiul lui Dumnezeu”. 

Deci, pentru că singur acest Melhisedec dintre atâtea neamuri a cunoscut pe 
Dumnezeu şi din îndemnarea Lui a mărturisit pe adevăratul Dumnezeu al tuturor şi 
pe Făcătorul zidirilor celor văzute şi nevăzute, şi pentru dragostea lui Dumnezeu a 
părăsit dezmierdarea şi odihna rudeniilor, a prietenilor, precum şi luminata mărire 
a împărăției sale, şi a cinstit mai presus de toate pe Dumnezeu, alegând aspra 
vieţuire a pustiului în locul desfătării celei stricăcioase a lumii, s-a învrednicit de la 
Dumnezeu a se hirotoni în chip nevăzut preot al Dumnezeului Celui Prea Înalt, ca 
să lucreze mai înaintea darului cele ale darului şi să ungă împărați şi preoţi, şi să 
binecuvânteze sfinţind, şi să ofere dumnezeiescului Avraam şi celor împreună cu 
dânsul - că erau 318 slugi de casă ale lui - pâine şi vin când acesta se întorcea de la 
tăierea lui Kedarlaomer (Facerea 14, 17-18), şi să închipuiască în sine mai înainte 
pe Domnul Care avea să Se nască din Prea Sfânta Fecioară Maria, şi după aceasta 
să rămână “preot în veac, după rânduiala lui Melhisedec”. 


Deci, s-a socotit fără de tată şi fără de mamă, şi nenumărat de neamuri, şi preot 
dumnezeiesc al Celui Prea Înalt, fiindcă nimeni nu ştia pe tatăl şi pe mama lui, nici 
pe celelalte rudenii care s-au scufundat atunci şi 1-a înghiţit pământul. Şi a fost în 
chip nevăzut hirotonit de Dumnezeu pentru multa lui dragoste față de Dumnezeul 
cel adevărat. 


Acesta a binecuvântat pe Avraam cu pâine şi vin, când Avraam se întorcea de la 
Kedarlaomer, şi a închipuit cu mii de ani înainte preoţia lui Hristos cea din Legea 
Darului. 


(Cine vrea să ştie mai pe larg această sfântă istorie, să citească în prologul cu 
slova veche, luna mai, în 22 de zile, ediţia din 1855 de la Sfânta Mănăstire Neamţ.) 


(Extras din cartea: Predici la Duminicile de peste an, inedite ale părintelui 
Cleopa Ilie, Colecţia omul creştin; Editura Scara Bucureşti, 2002) 

Protos conf. dr. Justinian Carstoiu - Melchisedec în comentariul Sfântului 
Maxim, mărturisitorul 





Sfântul Maxim, mărturisitorul 


În Ambigua, Sfântul Maxim mărturisitorul, aduce aminte de Melchisedec, această 
apariție enigmatică din Vechiul Testament. Aici el tratează genealogia acestui 
personaj, făcând o paralelă între textul de la Facerea, în care Melchisedec apare 
brusc în relatarea lui Moise şi Epistola apostolului Pavel. 


Melchisedec acesta, care înseamnă "rege al dreptăţii" şi care era rege al Salemului 
ŞI era şi rege al păcii, despre el nu se spune nimic, nici că ar fi avut părinţi - nu se 
spune nimic despre părinţii lui - şi nu se spune nimic nici despre sfârşitul zilelor 
lui. 


Și Sfântul apostol Pavel în Epistola către Evrei, vorbind despre acest Melchisedec, 
spune că a fost fără tată şi fără mamă, fără spiţă de neam şi mai spune că acest 
Melchisedec fără tată, fără mamă şi fără spiţă de neam, era mai mare decât preoţii 
evreilor (Evrei 7, 3). 

Sfântul Maxim mărturisitorul având în vedere cele spuse de Sfântul apostol Pavel 
în Epistola către Evrei, spune că într-adevăr, Melchisedec nu a avut tată şi mamă, 
dar nu în înţelesul că nu s-a născut din nişte părinţi pământeşti, ci în înţelesul că a 
fost aşa de ridicat peste nivelul părinţilor lui, încât nu mai avea nici o legătură cu 
părinţii lui, ci toată legătura lui era cu Dumnezeu. Şi s-ar putea spune despre el că 
era împreună cu Dumnezeu fără de început, prin măreţia vieţii lui. Şi mai departe 
spune că acest Melchisedec n-a avut sfârşit al zilelor nu în înţelesul că nu a murit şi 
el la vremea lui, ci în înţelesul că aşa era de lipit de Dumnezeu încât se poate spune 
despre el că era veşnic ca Dumnezeu. Bineînţeles, acestea sunt lucruri de excepţie, 
noi nu ne putem gândi la aşa ceva, dar ne putem gândi la faptul că omul unit cu 
Dumnezeu trăieşte din Dumnezeu şi că Dumnezeu Se revarsă în om. În felul acesta 
se înțelege îndumnezeirea omului despre care vorbesc unii dintre părinții cei 
duhovniceşti. 


În ceea ce priveşte înţelesul duhovnicesc al lui Melchisedec, Sfântul Maxim ne 
spune: Aceasta, socotesc, cunoscând-o şi pătimind-o marele şi minunatul Melchi- 
sedec, despre care povesteşte cuvântul dumnezeiesc în Scripturi acele mari şi mi- 
nunate lucruri, s-a învrednicit să devină mai presus de timp şi de fire şi să se 
asemene cu Fiul lui Dumnezeu, făcându-se adică, prin deprindere, după har, pe cât 
e cu putinţă, aşa precum credem că e însuşi Dătătorul harului după fiinţă. Căci ceea 
ce se spune despre el că era "fără tată, fără mamă şi fără neam" (Evrei 7, 3), 
socotesc că nu înseamnă altceva decât lepădarea deplină a trăsăturilor naturale, 
produsă în el de harul suprem din pricina virtuţii. lar cuvintele: "n-avea nici 
început al zilelor, nici sfârşit al vieţii” mărturisesc cunoştinţa care circumscrie 
timpul şi veacul, şi contemplaţia ce depăşeşte existenţa a toată ființa materială şi 
nematerială. Apoi: "făcut fund asemenea Fiului luiDumnezeu el rămâne preot 
pururea" poate arăta că el e în stare să-şi păzească până la sfârşit ochiul mintal 
deschis, prin deprinderea neschimbată a virtuţii atotasemănătoare lui Dumnezeu, a 
privirii dumnezeieşti spre Dumnezeu. 


Căci virtutea obişnuieşte să lupte cu firea, iar contemplaţia cea adevărată, cu 
timpul şi cu veacul. Pentru că cea dintâi vrea să rămână nerobită şi nestăpânită de 
celelalte câte se socotesc că sunt după Dumnezeu, că una ce numai pe Dumnezeu îl 
ştie născător iar cea de a doua, necircumscrisă, nezăbovind în nici una din cele ce 
au început şi sfârşit, ca una ce dă chip în sine lui Dumnezeu care hotărniceşte tot 
începutul şi sfârşitul şi atrage la Sine într-un extaz negrăit toată înţelegerea celor ce 
înţeleg - în acestea se arată asemănarea dumnezeiască, adică în cunoştinţă şi 
virtute. 

Și prin aceasta e păzită în cei vrednici iubirea neclintită de Dumnezeu singur. lar 
prin aceasta li se dă în chip demn de Dumnezeu vrednicia înfierii care le dăruieşte 
puterea de a interveni necontenit la Dumnezeu şi de a sta în faţa Lui, procurând 
celui ce intervine asemănarea dumnezeiască chiar cu scopul obţinerii îndurării Lui. 


De aceea, pe drept cuvânt socotesc că nu prin timp şi fire, sub care petrecea natural 
marele Melchisedec, dar pe care, prin viaţă şi rațiune le depăşise şi părăsise cu 
totul, trebuie să se spună: "Cuvântul lui Dumnezeu l-a îndreptat pe el", ci din 
acelea şi prin acelea prin care el s-a prefăcut cu voinţă, adică din virtute şi 
cunoştinţă. Căci nu e drept că - celor a căror voinţă a combătut vitejeste prin virtuți 
legea greu de învins a firii şi a căror mişcare a minţii a zburat prin cunoştinţă în 
chip neprihănit mai presus de timp şi veac - să se atribuie ca trăsătură însuşirea 
celor părăsite, ci mai degrabă măreţia celor primite, singurele din care şi în care 
sunt şi se cunosc. Fiindcă şi noi, privind în chip natural la cele văzute, cunoaştem 
şi numim corpurile din culori, de pildă aerul luminat, lumina, orice materie aprinsă 
de foc, foc, şi corpul înălbit, alb, şi câte altele de felul acesta. 


Deci, dacă dumnezeiescul Melchisedec a preferat prin voinţă virtutea, firii şi 
tuturor celor ce ţin de ea, alegând prea frumos vrednicia noastră, şi a depăşit întreg 
timpul şi veacul prin cunoştinţă, lăsând cu o înţelegere superioară prin contem- 
plaţie în urma sa toate câte sunt după Dumnezeu, nezăbovind în nici unul din 
lucrurile în care se observă sfârşitul; dacă s-a născut în Duh între fiinţele dumne- 
zeieşti şi fără de început şi nemuritoare ale lui Dumnezeu prin rațiune după har şi 
poartă în sine nevătămată şi adevărată asemănarea lui Dumnezeu care l-a născut 
(deoarece toată naşterea obişnuieşte să facă la fel cu născătorul pe cel născut: "Căci 
ceea ce e născut din trup, zice, trup este, iar ceea ce e născut din duh, duh este”) - 
pe drept cuvânt nu s-a mai numit din însuşirile naturale şi temporale, între care se 
cuprinde tata şi mama şi neam, început şi sfârşit al zilelor, pe care le-a lepădat cu 
totul de la sine, ci din trăsăturile dumnezeieşti şi fericite, prin care şi-a schimbat 
chipul şi la care nu ajunge nici timp, nici fire, nici rațiune, nici minte, nici nimic 
altceva din cele ce sunt, ca să vorbim pe scurt. 


Deci marele Melchisedec a fost descris ca "fără tată, fără mamă, fără neam, ne- 
având nici început al zilelor, nici sfârşit al vieţii”, precum a lămurit cuvântul 
adevărat despre el al bărbaților purtători de Dumnezeu, nu din pricina firii celei 
create şi a celor din nimic, după care a început şi a sfârşit, ci din pricina harului 
dumnezeiesc şi necreat care există pururea mai presus de toată firea şi tot timpul, 
din pururea existentul Dumnezeu, har după care se cunoaşte ca fiind născut întreg 
cu totul prin alegerea voii Sale. 

ŞI ne-a fost păstrat de Scriptură ca fiind singur de felul acesta, ca cel ce s-a ridicat 
poate primul prin virtute mai presus de materie şi formă, care poate sunt arătate 
prin cuvintele: "Fără tată şi fără mamă şi fără neam"; şi ca şi cel ce a trecut prin 
cunoştinţa peste toate cele de sub vreme şi veac, a căror existenţă a început în timp 
prin Facerea (care nu neagă începutul în oarecare timp), şi nu s-a abătut deloc de la 
drumul dumnezeiesc cel inteligibil, ceea ce înseamnă poate că "n-are început al 
zilelor şi nici sfârşit al vieţii”. 


In sfârşit, ca cel ce a pătruns cu mintea în Dumnezeu însuşi, desfăcut de toate, în 
chip ascuns, tăcut şi, pe scurt, necunoscut, după negarea tuturor, e imprimat şi 
transformat întreg, de calitățile lui Dumnezeu întreg. 


Aceasta se arată poate prin cuvintele: "Făcut asemenea Fiului lui Dumnezeu, 
rămâne preot în veac". Căci orice sfânt care a început să aibă un bine prin exce- 
lență, după acest bine e declarat şi chip al lui Dumnezeu care l-a dat. 


În sensul acesta, şi acest mare Melchisedec, pentru virtutea dumnezeiască întipărită 
în el, s-a învrednicit să fie chip al lui Hristos Dumnezeu şi al tainelor Lui negrăite. 
Căci spre EI se adună toţi sfinţii ca spre un arhetip şi cauză a binelui ce se arată în 
fiecare din ei, dar mai ales acesta, ca cel ce poartă în sine, mai mult ca toți ceilalți, 
semnele lui Hristos. 


Sfântul Maxim mărturisitorul, în aceeaşi operă, tratează şi problema tipologiei lui 
Melchisedec. 


Căci singur Domnul şi Dumnezeul nostru lisus Hristos este prin fire şi în adevăr 
fără (tată şi fără mamă şi fără neam şi n-are nici început al zilelor, nici sfârşit al 
VIEţII. 


— Fără mamă, pentru caracterul nematerial, netrupesc al naşterii Lui dinainte 
de veci de sus din Tatăl. 

— Fără tată, după naşterea de jos, temporală, din mamă şi în trup, care nu s-a 
produs datorită zămislirii prin sămânță. 

=> Fără neam, întrucât modul ambelor Lui naşteri e tuturor cu totul inaccesibil 
şi necuprins. 

= Şi n-are nici început al zilelor, nici sfârşit al vieții, fiind fără început, fără 
sfârşit şi cu totul nemărginit, ca Cel ce e prin fire Dumnezeu. 

ŞI rămâne preot în veac, ca unul ce nu încetează de a exista, prin o moarte care 
pune sfârşit păcatului sau firii, fiindcă e Dumnezeu şi dătătorul a toată viaţa cea 
după fire şi virtute. 


Dar nu socoti că e lipsit cineva de acest har, când auzi că numai despre marele 
Melchisedec a spus Scriptura că îl are. Căci tuturor le-a sădit Dumnezeu în chip 
natural puterea spre mântuire, ca fiecare să poată, dacă vrea, să se împărtăşească de 
harul dumnezeiesc şi dacă vrea, să nu fie împiedicat să devină Melchisedec şi 
Avraam şi Moise şi, simplu, să transfere pe toți sfinţii în sine, fără să le schimbe 
numele şi locurile, ci imitându-le modurile şi vieţuirea. 

Partea a XIX-a 
27 octombrie 1996 
Sfântul cuvios Dimitrie Basarabov 


Ce vom zice de Avraam, s-a îndreptat după fapte? Că dacă s-a îndreptat după fapte, 
are laudă nu de la Dumnezeu, ci de la oameni. 


Referitor la părintele nostru Avraam, părintele popoarelor creştine şi începătorul 
poporului mesianic din care S-a tras Hristos, Fiul lui Dumnezeu, Sfântul apostol 
Pavel în felul acesta îl caracterizează: Nu s-a îndreptat în faţa lui Dumnezeu din 

fapte, ci din credinţă, că a crezut în Dumnezeu şi 1 s-a socotit credinţa întru drep- 
tate (Romani 4, 3). 


M-am oprit la acest cuvânt şi mai poposim şi astăzi aici la părintele Avraam, ca să 
înţepenim bine creştinismul nostru şi să-l vedem de unde curge, iar noi, ca să ne 
numim fii ai lui, trebuie să moştenim caracterul lui. Ca să te lauzi cu un părinte, 
trebuie să-i moşteneșşti caracterele care îi sunt de laudă, şi atunci tu trebuie să te 
osteneşti ca să îi împrumuțţi caracterele lui şi să le ţii acolo unde îţi bate război să ţi 
le zdruncine, să ţi le perimeze, să ţi le ducă spre moarte. Aş vrea să mergem pe 
acest fir al Sfintelor Scripturi şi a unei înţelepciuni de înaltă factură a Sfântului 
apostol Pavel şi să-l vedem pe Avraam cine este. 


In primul rând, îl vedem un om care-L discerne pe Dumnezeu în mijlocul mur- 
dăriei, ca şi cum o fecioară născându-se în mijlocul plăcerilor acestora murdare şi 
neştiind preţul fecioriei, singură s-ar zbate să iasă din această murdărie. 


Deci Avraam, în timpul acela, când era tânăr în casa tatălui său, era de jur-împrejur 
înconjurat de idolatrie şi idolatria a târâit lumea în cele mai obscene fapte posibile, 
de care iarăşi spun, cum spune Sfânta Scriptură, mi-este şi ruşine şi greață să 
vorbesc. Deci iată-l că în mijlocul acestor orgii trupeşti şi duhovniceşti ale 
idolatriei, el singur dă din coate cu alte cuvinte, şi se salvează ridicându-se 
deasupra acestora, zicând în acea noapte înstelată: Nu se poate dumnezeii tatălui 
meu să fi făcut atâta frumuseţe ce mă înconjoară. Ci trebuie să existe un Dumne- 
zeu, Unul singur, şi Acela a făcut tot ce ne înconjoară. 


Mergând mai departe, din momentul acela, Dumnezeu i S-a făcut prin revelaţie 
cunoscut şi iată cum dă curs cuvântului Dumnezeului aceluia pe care L-a căutat în 
subconştientul său ce i-a spus: leşi din pământul tău şi din rudenia ta şi-ţi voi arăta 
şi-ţi voi da pământul ţie şi seminţiei tale (potrivit Facerea 12, 1-2). Ascultă şi 
pleacă. Se dezmoşteneşte şi la vârsta lui iată că nu pune preţ pe tot ce a întemeiat 
acolo şi merge pentru a se salva din acea murdărie. 


Ce mai prindem, încă o frumuseţe morală, la acest tânăr ? Odată cu el, îl ia şi pe 
tatăl său, bătrân şi încărunţit. Îi era o povară pentru el şi tatăl său era şi închinător 
de idoli. Deci nu era de o cugetare cu el. lată că se încumetă şi-l ia cu el şi-l duce 
până în pământul Haranului, unde aşteaptă să moară, până când Dumnezeu îi între- 
rupe firul vieții. 


Aici am putea trage o învăţătură: copiilor care aveţi părinţi murdari în fapte, răb- 
dați-i, precum şi dvs. care aveţi copii murdari în fapte, răbdaţi-i, că prin răbdarea 

aceasta Dumnezeu te încununează, că răbdându-ţi părinţii poate ţi-i întorci cândva 
şi vei avea plată; răbdându-ți copilul, la suspinele răbdării, Dumnezeu îţi vede 
focul acesta şi-l ia de urechi pe acela ce este mult aşteptat să se întoarcă din cărările 
murdăriilor. 


O altă faptă frumoasă morală o vedem la Avraam că-l ia pe Lot, nepotul său, care 
era orfan şi de tată şi de mamă. Nu-i era uşor cu familia doar cu Sara, să-l ia şi să-l 
târâie după el sute şi mii de kilometri şi să-l poarte în cinste, nu ca o slugă, că era 
nepotul lui. Deci iată, iubiților credincioşi, ce fapte frumoase găsim în acest om, iar 
aceste fapte erau ale conştiinţei lui, că foarte uşor putea să-l lase pe tatăl său acolo, 
în Haldeea, putea să nu-l ia pe Lot cu el şi mergea doar el cu doamna lui, cu Sara, 
cu soţia lui. Dar nu face acest lucru şi dă curs acelora ce i-a zis Dumnezeu: leşi din 
pământul tău, din rudenia ta şi vino şi-ţi voi arăta pământul care ţi-l voi da ţie şi 
seminţiei tale. Şi să ţinem cont că Dumnezeu nu i-a spus: Ia-l şi pe tatăl tău şi pe 
Lot. 


Incă o frumuseţe morală care o vedem în acest om şi încet-încet îl creionăm, îl 
conturăm, îl cristalizăm faptic, un monument, un munte, un izvor, un ocean din 
care noi putem să ne adăpăm moral, faptic. 


lată ce soţ îl vedem în casa sa. Nu se adresează soției cum de obicei se obişnuieşte 
cu invective, cu picioarele sau cu pumnii sau cine ştie cum, jignitor, de îşi face 
soţia ca pe un animal, sau soţia pe el ca pe un animal, ci se discuta „doamna mea” 
şi „domnul meu”. Oare nu greşeau unul faţă de altul ? Dar nu exista cuvânt murdar 
pe limba lor. Şi mai mult decât atâta, dacă aveau frică de Dumnezeul cel care i-a 
scos din pământul Haldeei şi al Haranului, iată când merg în Egipt, nu există 
gelozie, ştia ce are la uşa lui, ştia cu cine s-a însoţit şi şi-a legat viaţa: cu o doamnă 
în adevăratul sens al cuvântului. Şi pentru aceasta, având siguranţă în ea, îi spune: 
Să-i spui lui Faraon că tu eşti sora mea şi nu eşti soția mea, nu cumva pentru 
cerbicia lui şi dobitocia lui, a lui Faraon, şi păgânătatea lui să vină să mă omoare 
nevinovat. lar cât despre tine că te va necinsti, am încredere în subconştientul lui 
vorbind, că Cel ce m-a adus aici te va păzi. Deci iată frumuseţe morală în căsnicie ! 


Din aproape în aproape, îl creionăm pe acest Avraam, care era frumos moral, nu 
fiindcă l-a făcut Dumnezeu aşa, ci avea de ales şi bine şi rău, şi putea să se 
răţoiască cu Faraon şi să se bată, să se ia la ceartă, neavând sorţi de izbândă. Dar a 
avut credinţă în Dumnezeu şi fidelitate în soţia sa şi iată ce frumoasă familie, cu 
adevărat ideală, absolută între doi oameni care au fost ca noi. Nu au avut altă 
naştere, ci din contră au fost aruncaţi într-un pământ mai vitreg, mai arid de cum 
suntem noi, moral vorbesc. 

Aşa îl vedem pe Avraam cum îşi mai atribuie în caracterul lui încă o nobleţe, încă 
o bijuterie, că atunci când nu mai încăpea în pământul în care s-a aşezat el şi Lot, 
bătrân fiind şi unchiul lui Lot, îi spune atâta de calm, de dulce, de îmbietor, parcă 
spre pace: Dacă tu vrei să mergi spre stânga, eu mă duc spre dreapta, dacă vrei spre 
dreapta, eu mă duc spre stânga. Deci să ne despărțim că oile noastre nu mai încap 
aici (potrivit Facerea 13, 9-10). Şi iată că noi nu mai încăpem în hectare şi în case 
cărora le uiţi numărul. 


Deci vedeţi ce frumuseţe morală găsim în acest om, dar cum spune Sfântul apostol 
Pavel, el nu s-a îndreptat din aceste fapte, că acestea sunt ale omului, că Dumnezeu 
nu ne-a croit să fim hidoşi în fapte ca nişte animale, să scoatem ghearele mâniei şi 
să sfâşiem, să aducem în neființă pe semenul nostru. Când te umple patima, nu să 
faci cum spunea Sfântul prooroc Isaia: Cai ce nechează spre soțiile semenilor săi 
(potrivit leremia 5, 8), adică spre pofte. Sau cum spunea Scriptura, câini m-au 
înconjurat (Psalmi 21, 17) sau tauri şi viței spre a-l împunge (potrivit Psalmi 21, 
12) pe Hristos. Deci după cum te arăţi în fapte, poţi să străluceşti ca un înger sau să 
fii puturos şi negru ca un diavol. 


Deci faptele sunt ale omului, cum ne-a croit Dumnezeu, chip şi asemănare a lui 
Dumnezeu, şi nu întru acestea l-a ales Dumnezeu să fie tatăl tuturor neamurilor 
care vor adera la credința monoteistă a Dumnezeului atotputernic, ci că a crezut în 
mijlocul idolatriei, a crezut în Dumnezeul cel atotputernic şi i s-a considerat 
credinţa întru dreptate (Facerea 15, 6). Deci acestea sunt ale omului să le facem, 
care le arată şi legea. lar cealaltă, a crede cu adevărat în Dumnezeul cel 
atotputernic, aici te desprinzi că deja tu eşti chip şi asemănare a lui Dumnezeu, 
crezi în Cel ce te-a zidit. Că aţi văzut dvs. oameni păgâni care habar nu au de 
Dumnezeu, ce frumoşi sunt moral ? Şi au întemeiată o familie frumoasă, pe o 
decenţă, pe o tandreţe, dar aceia nu vor cuceri împărăţia lui Dumnezeu, că este a lui 
Dumnezeu credinţa şi El nu merge după fapte, că acestea sunt efemere şi odată cu 
tine se duc şi cu acestea ale tandreţii, a gingăşiei şi a celorlalte frumoase ale 
omului. Ci credinţa că Acela te judecă care a murit pentru tine şi al Aceluia eşti, 
cum spune apostolul Pavel: Cu preţ sunteţi cumpăraţi, sunteţi cu preţ de sânge a 
Celui ce a murit pentru noi, să ne izbăvească din robia satanei, din robia morţii 
(potrivit Efeseni 1, 7; I Corinteni 6, 20). 


Și iată-l pe Avraam cum iarăşi vine din Egipt şi se aşează la stejarul Mamwri. 
Acolo îşi face cort şi aude, după cum spune Sfânta Scriptură, în una din zile, vine 
şi îi spune lui Avraam străinul că Lot s-a dus în robie de către Hodologomor, 
împăratul care era în preajma Sodomului şi a Gomorului. În frica lui Dumnezeu şi 
nădejdea lui Dumnezeu, îşi strânge o armată din cele 318 slugi şi-l taie pe Hodolo- 

gomor împreună cu ceilalți împărați care erau în comuniune şi-l scoate pe Lot din 
robie. 


ŞI vedem că-l întâmpină împăratul Sodomului şi îi spune: Dă-mi oamenii, iar caii 
ia-i tu (Facerea 14, 21), fiindcă ai salvat cetatea din robie. Cât de frumos îl vedem 
discutând decent, cald, blând, cu adevărat un om chip şi asemănare a lui 
Dumnezeu. Binecuvântat este Dumnezeu cel Preaînalt, nu voi lua de la tine nici 
până la o aţă cu care îmi leg picioarele, ca nu cumva să zici cândva, iată că ce i-a 
dat împăratul Sodomului s-a îmbogăţit Avraam (Facerea 14, 22-23). Ci Dumnezeu 
este cel ce mă îmbogăţeşte. 


lată o altă caracteristică, un alt atribut de o frumuseţe morală. Nu tânjeşte după 
lăcomie. 


Cred că românului de astăzi, creştinului de astăzi când îi străluceşte numai valută şi 
aur şi daruri şi stăpânii înalte şi-ar da până şi viaţa pentru acestea. lar acestea 1 le 
dau la picioare, iar el le refuză. De ce ? În numele Dumnezeului celui atotputernic. 
Deci din toate acestea se vede chip de om, cu adevărat un munte de frumuseţe 
morală. 


Îl vedem când este întâmpinat de împăratul Salimului, Melhisedec, şi acolo este 
întâmpinat cu pâine şi vin de către preotul Ierusalimului de mai târziu şi a 
Salimului aceluia de atunci, iar el dă zeciuială din cele ce a câştigat la război. Deci 
de ce dă  zecinială? Dă zeciuială ca unui preot care slujea lui Dumnezeu, că 
“melhi” se tâlcuieşte în limba ebraică “împărăție”, iar “sadec” se tâlcuieşte 
“dreptate”. Deci Melhisedec era împăratul dreptăţii, era împăratul păcii şi de 
aceasta şi lerusalimul s-a numit pe urmă pacea sfântă, pacea cea de sus. 


ŞI a fost primul preot care aduce jertfă lui Dumnezeu pâine şi vin, preînchipuind 
jertfa de astăzi. lar Avraam, ca un alt preot care aducea jertfă lui Dumnezeu, dă 
acea zeciuială ca jertfă în cinstea dumnezeirii, că l-a ajutat în necazul în care era. 


Și iată-l, ducându-se la stejarul Mamvri, zideşte jertfelnic şi acolo aduce iarăşi 
jertfă lui Dumnezeu, în cinstea Dumnezeului celui atotputernic care l-a ajutat să 
iasă Lot, nepotul lui din robie. 


Ne întrebăm de ce Dumnezeu a mijlocit aceste minuni în faţa Sodomului şi a 
Gomorului. Era un preludiu al mâniei lui Dumnezeu ce avea să vină peste 
Pentapole, că aceia au văzut cu ochii lor cum a venit Avraam, un bătrân încărunţit 
cu o mână de oameni în numele unui Dumnezeu căruia se ruga, şi l-a bătut pe cel 

mai feroce şi puternic împărat căruia nu i-au putut sta împărații Sodomului, a 
Gomorului, a Elamului şi a celorlalte împărăţii. Au văzut cu ochii lor pe Dumne- 
zeul acestuia căruia | se ruga Avraam, iar ei au rămas în aceeaşi mocirlă a 
păcatului. Pentru aceasta, Dumnezeu a slobozit acest lucru cu o mână de oameni, 
în numele lui Dumnezeu, Avraam să-l bată pe cel mai feroce şi spurcat împărat, pe 
Hodologomor. lar când vine şi jertfeşte, iarăşi îi vine Dumnezeu şi îi promite că 
seminţia sa se va înmulţi ca nisipul mării şi ca stelele cerului (Facerea 13, 17; 15, 
5). Nu te teme Avraame, că eu cu tine sunt şi plată mare vei avea (Facerea 15, 1). 


Vedeţi cum îl încurajează Dumnezeu şi tot îi promite, dar această promisiune 
rămâne a credinţei, el nu deznădăjduieşte. Îşi aştepta atât de mult un copil, că nu 
avea, Sarra fiind stearpă, dar el nu deznădăjduieşte, şi în această promisiune, el se 
gândea că dacă trupul lui era mort spre a procrea, că se apropia de 80 ani, iar Sarra 
de 70 ani, se gândea să lase moştenitor moşiei lui şi numelui lui pe fiul slujnicei, pe 
Masec, dar vine Dumnezeu şi-i spune: Nu-l lăsa pe acesta că din sângiurile tale îți 
vol zidi ţie sămânță, Avraame (potrivit Facerea 15, 4). 


Mai mult îl nedumereşte pe acest om şi pe Sarra, pe doamna lui. Şi atunci el spune: 
dă-mi un legământ, dă-mi un semn şi în momentul acela, îi spune să ia o viţică de 3 
ani, o capră de 3 ani, un berbece de 3 ani, o turturică şi un porumbel şi să le 
jertfească. Şi i le tâlcuieşte Dumnezeu şi îi spune: 400 de ani va fi în robie seminţia 
ta, acestea simbolizând robia egipteană, iar turturica şi cu porumbelul simbolizau 
cele două etape ale ieşirii din robie: 40 de ani simbolizate prin turturică, a tristeţii, 
când peregrinează prin pustiul Egiptului şi nu găsesc calea spre pământul făgă- 
duinţei, iar a porumbelului era zborul spre libertate, spre pământul făgăduinţei. 
Deci iată cât de frumos le găsim toate închegate din aproape în aproape. 


Și totuşi nedumerirea vine peste Sarra şi Sarra parcă se zbătea, soţia lui, doamna 
lui, în această nedumerire, mai ales când a văzut că Dumnezeu i-a oprit cele 
femeieşti, cele în cauză ştiţi despre ce e vorba. Deci nu mai putea să mai procreeze, 
era moartă. Cum va fi cu putinţă oare Dumnezeu să mai dea fiu ? Şi iată că în 
momentul acela s-a gândit aşa, să o dea pe slujnica ei, pe Agar egipteanca care 
venise din Egipt ca un dar de la Faraon pentru ea, s-o dea lui Avraam de soţie ca 
acel copil ce se va naşte din ea să-l socoată că este al ei. 


Imediat, bineînţeles că minţi seci în gândire pot ironiza aceste cuvinte, dar ele sunt 
de o subtilitate, de un discernământ divin. Oare Avraam în vârsta lui îi trebuia un 
adulter? Aici putem să ne dăm seama râvna şi dorinţa de a avea o perpetuare a 
seminţiei lor, ca să fie adevărat în ceea ce a spus Dumnezeu că seminţia sa va fi ca 

nisipul mării; iar pentru Avraam era o robie acest lucru: cum să-şi necinstească 
soţia lui ? Deci nu o făcea din poftă, ci o făcea la îndemnul ei. 


Doamne, ce lucruri dumnezeieşti! Ea, doamna lui, să-i spună acest lucru, gândind 
în sinea ei: Din pântecele ei pruncul care se va naşte îl voi adopta şi voi zice că este 
al meu. Lucru care l-a şi făcut Avraam. Bineînţeles, cei prinşi în această patimă 
care pentru ei este şi pâine şi apă gândesc altfel, în altă minte, bolnavă, a 
pătimaşilor, dar acest lucru s-a făcut cu rânduială dumnezeiască, că iat-o pe Agar 
când era însărcinată de la Avraam, a început să-şi ridice orgoliul asupra stăpânei. 
ŞI spune înțeleptul Solomon: De trei lucruri tremură pământul şi de al patrulea se 
înfricoşează: când sluga ajunge să împărăţească, când slujnica se ridică peste 
stăpâna sa, stăpânind-o, când prostul se îmbogăţeşte şi când femeia urâtă ia bărbat 
bun (Pildele lui Solomon 30, 21-23). Deci de aceste lucruri şi pământul tremură 
sub picioarele lor. 


lată pe această slujnică în atâta cinste, doamna ei Sarra a luat-o şi a ridicat-o în 
atâta cinste ca din sângiurile ei să i se nască un fiu şi să-l adopte ea. lar ea a început 
imediat să-şi ridice nasul asupra stăpânei. 


lar ea, doamnă fiind cu adevărat, îi spune lui Avraam: Agar văd că se războieşte cu 
mine din ceea ce i-ai făcut, te rog, domnul meu, scoate-o de aici. Probabil că a 
răbdat enorm de mult până când nu mai putea răbda şi i-a spus, prea mare 
impertinenţă avea asupra doamnei sale. Şi a scos-o de acolo, de la împărăţia lui. 


lar ea plângea la o fântână, cum spune Sfânta Scriptură, având pruncul în pântecele 
ei şi vine îngerul lui Dumnezeu şi îi spune: De ce plângi ? Şi-i povesteşte tot ce a 
păţit, iar îngerul care s-a arătat ca un oarecarele îi mărturiseşte: Du-te şi te supune 
stăpânei tale, că din pântecele tău se va naşte fiu şi-i vei pune numele de Ismail 
(Facerea 16, 9-11). Iar din acel Ismail s-au născut ismailtenii, sau agarenii, sau 
turcii de astăzi, care au fost din slujnică, iar ei prin Avraam sunt frați. 


ŞI iată cum merge firul istoriei până acolo la Avraam, iar discordia dintre maho- 
medani şi evrei în ziua de astăzi este la apogeu, că ei se jignesc prin culise, ceea ce 
nu se lasă văzut ochilor noştri, dar Biserica ştie aceste lucruri, le ştie că Dumnezeu 
le-a descoperit nouă, adică celor care caută cu adevărat să înţeleagă lucrurile lui 
Dumnezeu şi pune preţ pe ele. 


Deci iată că se întoarce Agar înapoi şi într-adevăr naşte în casa lui Avraam prunc 
parte bărbătească şi îi pune numele după cum i-a spus îngerul, Ismail. Avraam avea 
86 de ani când s-a născut prunc în casa lui din slujnică, din Agar. 

lar Sarra, cu adevărat o doamnă, l-a primit pe acel prunc nou-născut şi pe Agar, tot 
ca o slujnică, şi a considerat că poate din această seminţie a lui Ismail se va duce 
seminţia lui Avraam. 


Iarăşi găsim un lucru tare cutremurător: la vârsta de 99 ani Avraam primeşte iar pe 
Dumnezeu şi atunci vine Dumnezeu şi îi spune: Avraame, Eu sunt Dumnezeul tău 
şi voi pune legământ între mine şi tine şi te voi înmulţi foarte şi vei fi tată multor 
neamuri (Facerea 17, 1-5). Nedumerirea îi creşte şi mai mult, dar nu cade în 
deznădejde, deşi deja trupul lui era mort spre procreere şi al Sarrei. Şi iată că iarăşi 
parcă se întăreşte în această credinţă a Dumnezeului celui atotputernic şi-i spune 
acest legământ care era: Taie împrejur tu şi toate slugile tale şi tot ce este în casa ta 
(potrivit Facerea 17, 10) şi din momentul când te vei tăia împrejur, îţi vei schimba 
numele din Avram în Avraam. Avram în ebraică se tâlcuieşte “trecător” sau 
“străin”, iar Avraam se tâlcuieşte “tată a multora”; iar Sara îşi schimbă şi ea numele 
din acel moment din Sara în Sarra, care se tâlcuieşte în ebraică “mamă a multora”. 


Nedumerirea creşte pentru cei doi bătrâni, Avraam fiind de 99 ani şi Sarra fiind de 
89 ani, dar nu deznădăjduiesc; în nădejdea lui Dumnezeu se întăresc în credinţă şi 
merg mai departe cum foarte frumos explicitează apostolul Pavel, că Cela ce a 
făgăduit puternic este a şi face (Romani 4, 21), adică a învia trupurile lor cândva, 
când va decide Dumnezeu, spre procreere. 


Deci iată că acuma se lasă tăierea împrejur, care este prima lege în viitorul popor 
mesianic. Toată partea bărbătească la opt zile de la naştere trebuia să se taie 
împrejur şi acum, fiindcă 1-a prins pe toţi bătrâni acei cărora le-a spus Dumnezeu şi 
Avraam, s-au tăiat şi ei împrejur, iar această tăiere împrejur nu preînchipuia altceva 
decât botezul de mai târziu. Că tăierea împrejur, cum spunea peste milenii Sfântul 
apostol Pavel (lipsesc un minut, două): Tăierea împrejur a inimii întru Duhul şi nu 
întru slovă (Romani 2, 29), cum spune apostolul. 


Că ce ar fi fost să se taie şi acum împrejur creştinii? Deci era denaturat creş- 
tinismul, dar cât de bun a fost Dumnezeu, a luat toate durerile noastre, S-a făcut 
blestem (Galateni 3, 13) cum spune apostolul, S-a făcut păcat şi S-a răstignit pe 
cruce ca să ne izbăvească pe noi din această durere şi a rămas fapta credinţei, a 
iubirii de Dumnezeu. lată cât bine ne face Dumnezeu. 


De acuma tăierea împrejur rămâne ca o lege, ca un botez până când avea să vină 
Cel ce trebuia să o ridice şi avea putere să o ridice şi să o înlocuiască cu altă tăiere 
împrejur, adică a botezului. Tăierea împrejur presupunea, preînchipuia şi împărăţia 
lui Dumnezeu, că de asta se tăia a opta zi pruncul: tăindu-se marginea trupului cum 

spune Sfânta Scriptură, prisosinţa aceea rămâne când la goarna sfinţilor îngeri se 
vor ridica toţi oamenii, vor lepăda stricăciunea şi vor merge în al optulea veac care 
este împărăţia lui Dumnezeu. Că în trupul nostru este prisosinţa, acest trup, că el se 
strică, vedem cum ne naştem, îmbătrânim, murim şi ne risipim în pământ. lar în al 
optulea veac vom fi veşnici cu tot cu trup, moştenind împărăţia lui Dumnezeu. 


Deci un creştin nu se citeşte în viaţa aceasta efemeră, aceasta este numai un 
examen al credinţei şi al dragostei de Dumnezeu, iar la Judecată când vor suna 
goarnele sfinţilor îngeri şi se vor aşeza scaunele în Valea lui Iosafat, atunci fiecare 
vor veni, ori spre osânda veşnică cu tot cu trup, ori spre viaţa veşnică cu tot cu 
trup. 


Și atunci îi spune Dumnezeu lui Avraam: lată Sarra femeia ta va naşte ţie fiu şi se 
va chema numele lui Isaac şi voi pune legătura mea cu dânsul spre legătură veşnică 
ca să fiu Dumnezeul lui şi seminţiei lui după dânsul (Facerea 17, 19). Deci în el 
avea să pună legătura, în acel mult-aşteptat şi mult-făgăduit. 


Se apropiau timpurile acelea când trebuia să nască, când trebuia din sângiurile lor 
să iasă cel ce avea să fie părintele poporului mesianic şi avea să fie un protopărinte 
al lui lisus Hristos după trup. 


Deci, iubiților credincioşi, din aproape în aproape, îl vedem pe Avraam cum se 
pregăteşte spre genealogia poporului iudeu, mesianic, din credinţă şi din faptele lui 
frumoase. În timpurile acelea când Dumnezeu parcă îl hărţuia pe Avraam şi pe 
Sarra, tot promiţându-i dar nimic concret fiind, că Sarra şi trupul lui Avraam erau 
morţi, mai găsim un lucru foarte cutremurător când vine în una din zile, cum spune 
Sfânta Scriptură, la amiazăzi trei tineri, iar Avraam fuge în calea lor, se închină 
zicând: Doamne, veniţi la cortul meu. Şi acei trei tineri vin la stejarul Mamvri şi 
acei trei tineri nu erau altceva decât Sfânta Treime coborâtă pe pământ, coborâtă în 
chipul celor trei tineri identici în frumuseţea lor, şi iată că se opresc la Avraam, 
binecuvântându-i casa. 


lar Avraam îşi scoate încă o dată mărgăritarul moral din chintesenţa lui de om, a 
fiinţei lui, a minţii lui, a primitorului de străini. Deci îi ia pe cei trei tineri, musafiri 
trecători pe lângă cortul lui, şi el însuşi Îi slujeşte, că le pune apă şi Îi spală pe 
picioare. Numai el şi cu Sarra Le slujesc celor trei. 

şi atunci Avraam ÎI întreabă: Doamne, spune-mi te rog, dacă vei găsi cincizeci de 
drepţi în cetate, au pierde-vei cetatea ? Nu o voi pierde. Doamne, să nu fie cu 
supărare, dacă vor fi patruzeci de drepţi în cetate, pierde-vei ? Nu voi pierde 
cetatea. Până când vedem că şi de zece oameni drepţi îl întreabă dacă va pierde 
cetatea, şi nu va pierde cetatea (potrivit Facerea 18, 23-32). Deci gândiţi-vă, 
Dumnezeu cât de mărinimos este în blândeţea şi în milostivirea Lui. 


Găsim câteodată oameni care se sting pentru totdeauna cu toată familia. Bănuiesc 
că nu a găsit nimic curat acolo. Sau cetăți care zboară de pe faţa pământului. 
Dumnezeu nu mai găseşte nici măcar unul, că unul dacă ar fi fost poate nu pierdea 
acea cetate. Deci iată bunătatea dumnezeirii cât de mult aşteaptă, că-i spune lui 
Avraam: Patru sute de ani va merge seminţia ta în Egipt, până când se vor împlini 
păcatele amoreilor (potrivit Facerea 15, 16) care stăpâneau pământul Hanaanului. 
lată Dumnezeu nu pierde acele locuri până când nu a ajuns strigarea murdăriilor lor 
la cer. Cum spunea şi proorocul David: Bărbaţii sângiurilor nu-şi vor înjumătăți 
zilele lor (Psalmi 54, 27). 


Și aici vreau să dau un răspuns celor iscoditori şi nedumeriţi, zicând aşa în mintea 
lor slabă şi în credinţa mai slabă decât mintea. De ce Dumnezeu nu pierde pe cei 
Tăi şi păcătoşi ? Atât de bun este Dumnezeu că-i rabdă, poate se vor întoarce. 


Dar tu câine, ce spui acest lucru, ieri nu erai ca ei ? Te-a răbdat Dumnezeu şi acum 
îndreptat fund prin Duhul şi darul lui Dumnezeu, de ce priveşti spre el ? Lasă-l, că 
lui Dumnezeu greşeşte, sau înaintea lui Dumnezeu face bine. Tu fu om cuminte şi 
pentru numele lui Dumnezeu rabdă, că dacă Dumnezeu îl rabdă, că în mâna Lui 
sunt zilele, cu ce drept să-l condamni tu? Ci roagă-te lui Dumnezeu şi prin 
Dumnezeu îl vei sfârşi. Dumnezeu este mai drept şi nu puneţi mâna pe bâtă, nu 
puneţi mâna şi loviți. Apelaţi la Dumnezeu şi când va auzi Dumnezeu suspinul 
celui care este obidit, atunci se va robi izbăvirea. 


Patru sute de ani de zile a răcnit Israil lui Dumnezeu: Nu mai putem răbda, scoate- 
ne din robie. A lăsat Dumnezeu să se împlinească, să se coacă putoarea păcatului 
lui Faraon, sau cum spune Sfânta Scriptură: Întru multă răbdare a suferit 
Dumnezeu vase ale mâniei spre pierzare (Romani 9, 22), acestea fiind Faraon şi cu 
toți acoliții lui. Pentru aceasta, Dumnezeu rabdă pe toți ticăloşii şi toate liftele 
pământului, până şi pe satanişti. Şi-i vedem cum li se îmbogăţesc casele, sunt 
frumoşi, sunt deştepţi, au daruri mari şi se duc până la adânci bătrâneţi. Nu-l 
condamna, treci pe lângă el ca pe lângă un butoi de pulbere să nu te împuţi din 
putoarea lui şi să împrumuţi ceva din duhoarea conştiinţei lui, păzeşte-te să nu te 

murdăreşti şi lasă-l că lui Dumnezeu greşeşte. Şi ştie Dumnezeu când să-i secere 
zilele. 


Aţi văzut cât a suferit Dumnezeu pe dobitocul care a pierit. Îi spun așa şi nu 
greşesc şi nu mi-e ruşine şi chiar dacă mă va condamna cineva. Îl cobor în rândul 
dobitoacelor că a stricat Biserica lui Dumnezeu, dar nu biserica materială, a stricat 
biserica din sufletul omului, iar omul este lăcaş lui Dumnezeu. Cine va strica 
biserica aceasta, strica-l-va Dumnezeu pe el (I Corinteni 3, 17). Deci toate sectele 
pământului care caută, aleargă lumea în lung şi în lat ca să-şi facă un fiu şi-l fac fiu 
al gheenei, vor plăti şi pentru acela pe care-l duce în pântecele iadului prin 
confesiunile lor străine. 


lată sensul Bisericii lui Dumnezeu, cum îşi păzeşte pe fiii săi. Dar iarăşi revin la 
ceea ce spune proorocul David: Ochi au şi nu văd, urechi au şi nu aud (Psalmi 113, 
13), după cum este fiecare de împietrit sau de moale ca un lut în mâna olarului. 
Auzind cuvântul poţi să-l omori în inima ta sau să-l uiţi, dar auzindu-l, poţi să-l 
înfloreşti şi să rodească 30, 60 sau 100. Totul rămâne la nivelul minţii noastre. 


Deci iată pentru ce vine Sfânta Treime, vine la stejarul Mamvwri şi îi spune pentru 
ultima dată lui Avraam, îi promite că sămânţa lui va fi ca stelele cerului şi ca 
nisipul mării, neputând număra cineva, şi totodată vine cu scop îndoit să ucidă 
Sodoma şi Gomora. 


lar despre Sodoma şi Gomora vom vorbi data viitoare că aici este un subiect foarte 
amplu şi mă rog la Dumnezeu, sunt atât de sincer în urechile şi în inimile dvs., ca 
să găsesc cuvintele cele mai bune să ne coborâm şi în această duhoare a Sodomului 
şi a Gomorului. Îmi cer scuze încă de acuma dacă voi greşi duminica viitoare cu 
nişte cuvinte poate indecente. Am să folosesc destule perdele, transparente pentru 
cei în cauză, ca să nu spurcăm minţile celor care vă sunt ca nişte crini şi totodată 
scopul - nu este de datoria mea că eu sunt călugăr şi mi-este ruşine să grăiesc 
aceste lucruri, dar altcineva nu are cine să vi le spună şi sar eu, că nu am ce să fac, 
ca să vă înconjor şi să vă poziţionez, să clarific ce înseamnă păcatele Sodomului şi 
ale Gomorului. De ce Dumnezeu a pierdut Pentapole în timpul acela cu foc ? Oare 
nu cumva este pregătirea, un preludiu pentru apocalipsul cu foc care va veni ? 


Vom încerca să explicităm de ce este păcatul capital pentru care Dumnezeu nu 
iartă Sodoma şi Gomora. De ce diavolul se bucură cel mai mult pentru acei care 
sunt prinşi în aceste chingi; nici pe criminali el nu-i consideră că sunt ai lui, dar 
care sunt prinşi în aceste păcate, deja îi stăpâneşte cum stăpâneşte cloşca puii şi 
bine-i ţine acolo sub pene, sub muşchii ei. Şi ca să preîntâmpin pentru cei ce nu s- 


Ar Dr De De De de De Dr De De De e dr Dr dr De De De e de dr fr A A 


Xp XP XP IP 3 ID e e 30 IE 3 2 2 2 E E 30 E 30 3 De DP E 30 IE E E XX 


De De de De Ar De De De De De De Dr Dr de De De dr De Dr Dr De de de dr dr d 


au spurcat, pentru cei ce stau şi nu pot scăpa, voi căuta să mă rog la Dumnezeu şi 
să găsesc cuvintele cele mai potrivite ca să înţelegem, iar dvs. v-aş ruga să nu mă 
condamnaţi dacă voi greşi, că este un subiect foarte greu, este ca şi cum ai merge 
curat prin nişte locuri murdare. 


Dar până atunci să-l dăm slavă bunului Dumnezeu şi cinste în vecii vecilor. Amin. 
Sursa: 


http://www.catacombeleortodoxiei.ro/index.php/stiri/132-arhiva-revistei/cuprinspc/665- 
predici-64 

Ioan- Lucian Radu - Cine a fost misteriosul rege Melchisedec? 

Vechiul Testament consemnează foarte pe scurt figura și faptele regelui Melchi- 
sedec: „Melchisedec, regele Salemului, i-a adus pâine şi vin. Melchisedec acesta 
era preotul Dumnezeului celui Preaînalt. Și a binecuvântat Melchisedec pe 
Avram şi a zis: «Binecuvântat Să fie Avram de Dumnezeu cel Preaînalt, Ziditorul 
cerului şi al pământului. Și binecuvântat să fie Dumnezeul cel Preaînalt, care a 
dat pe vrăjmaşii tăi în mâinile tale!» Şi Avram i-a dat lui Melchisedec zeciuială 
din toate” (Facerea 14, 18-20). 


Pe lângă acestea, autorul Psalmilor mărturiseşte că preoția lui Mesia avea să fie 
„după rânduiala lui Melchisedec” (Psalmul 109, 4). 


Sfântul apostol Pavel este cel care ne oferă date mai amănunțite despre acest per- 
sonaj misterios, comparându-l cu Hristos, spunând că este „rege al dreptăţii, apoi 
şi rege al Salemului, adică rege al păcii, fără tată, fără mamă, fără spiţă de 
neam, neavând nici început al zilelor, nici sfârşit al vieţii, ci, asemănat fiind 
Fiului lui Dumnezeu, el rămâne preot pururea” (Evrei 7, 2-3). 


Personajul istoric Melchisedec 


Palestina în epoca Mijlocie a Bronzului (înainte de 1500 î. Hr.) era divizată în 
numeroase oraşe-stat. Melchisedec era de neam canaanit, popor urmaş al lui 
Canaan, pe care Noe îl blestemase, neam idolatru cu care evreii aveau să poarte 
multe războaie la revenirea lor din robia egipteană, dar este numit „preot al 
Dumnezeului celui Preaînalt” (Facerea 14, 18), cu toate că preoția Vechiului 

Testament avea să fie instituită prin Aaron, fratele lui Moise, după ieşirea din 
robie. 


Pe lângă slujirea sa ca preot, Melchisedec este numit rege al Salemului, probabil un 
nume prescurtat pentru Ierusalim, care era ocupat de canaaniţi în acea vreme. Acest 
personaj, despre care nu există alte informaţii anterioare, iese în faţa lui Avraam și 
îi aduce un omagiu, atunci când acesta obține o victorie uimitoare, cu doar 318 
slujitori, împotriva a patru regi mesopotamieni. Făcând aceasta, regele recunoaște 
că victoria lui Avraam putea fi atribuită doar Dumnezeului celui Preaînalt. 


Astfel, evenimentele au luat o turnură cu totul neobișnuită, deoarece din păgâna 
lume canaanită se ridică un rege, care nu numai că are aceeaşi credință ca Avraam 
şi că venerează acelaşi Dumnezeu, ci îl și binecuvântează pe acesta, pe care 
Dumnezeu îl binecuvântase deja. 


De asemenea, Avraam recunoaşte demnitatea preoțească a regelui, oferindu-i ze- 
ciuială, practică ce va fi reglementată prin legea lui Moise mult mai târziu. 


Melchisedec, prototipul lui Hristos 


În aceste condiţii, se pune întrebarea: de ce acest rege este numit prototip al lui 
Hristos? 


Deşi Hristos a venit în lume din neamul evreilor și era de așteptat ca Sfântul Pavel 
să spună despre preoția Lui că ar fi continuatoare a preoţiei lui Aaron, pe care 
Dumnezeu o instituise, nu se întâmplă acest lucru, ci preoția lui Hristos este legată 
de preoţia unui rege provenit dintre păgâni. 


Justificare acestui demers ne-o dă chiar Sfântul Pavel. Acest mare preot „al 
Dumnezeului Celui Preaînalt” posedă două mari calităţi, precum însuşi numele său 
ni-l arată. Pentru aceasta, nu întâmplător autorul Epistolei către evrei se opreşte 
asupra sensului pe care îl oferă acest nume. 


Numele „Melchisedec”are o semnificaţie aparte în limba ebraică. 


„Melek ” înseamnă „rege”, 


> A * 


— iar „țedec” înseamnă „drept ”. 


Aşadar, Melchisedec s-ar traduce ca „regele meu este drept”, sau, aşa cum îl nu- 
meşte apostolul Pavel, „rege al dreptăţii. (Evrei 7, 2), iar după numele cetăţii sale, 

Salemul, care se tâlcuieşte „cetatea păcii”, el este şi rege al păcii. lar dacă adăugăm 
şi celălalt titlu, „preotul Dumnezeului Celui Preaînalt”, se obține unirea clară a 
preoţiei cu autoritatea regală, ceea ce corespunde exact poziției lui Hristos prea 
mărit, adică împărat şi Preot. 


Sfântul loan Gură de Aur, interpretând acest text, vede o mare asemănare între 


numele lui Melchisedec şi cel al Mântuitorului lisus Hristos: „Ce om poate fi 
împărat al dreptăţii şi al păcii? Nimeni altul decât numai singur Domnul nostru 
Iisus Hristos”, 


Preot după rânduiala lui Melchisedec 


Preotul rânduit „după rânduiala lui Melchisedec” trebuie să fie „preot în veac” 
(Evrei 6, 20), întrucât Melchisedec din Facere este prezentat ca fiind „preot 
pururea” (Evrei 7, 1-3). Pentru Sfântul Pavel, Melchisedec e numai o prefigurare a 
preotului veşnic, o schiţă care îl reprezenta pe acesta într-un mod sugestiv, dar 
imperfect. 


Apariția neașteptată și misterioasă a regelui din Salem este ceea ce îi oferă carac- 
terul atemporalității și a unicităţii. Deoarece Biblia nu menţionează nimic despre 
genealogia, naşterea şi moartea acestuia, Sfântul Pavel spune că el este diferit de 
orice alt personaj biblic, fapt ce-l face potrivit pentru a fi un prototip al lui Hristos, 
ca un simbol al veşniciei. Preoţia sa unică oferă o imagine a preoţiei veşnice şi 
universale a lui Hristos. 


Pentru a putea fi preot în cadrul preoţiei iudaice, doritorul trebuia să facă dovada 
apartenenței sale la o familie preoțească. Dar, Melchisedec nu-şi putea justifica 
dreptul la o preoţie prin descendența dintr-o familie preoțească, căci încă nu fusese 
instituită preoția levitică. Melchisedec e prezentat în Facere 14, fără ca să se facă 
nici cea mai mică menţiune a originii sale familiale: el apare fără tată, fără mamă, 
fără genealogieşi totuşi, textul inspirat atestă faptul că el era preot (Facerea 14, 18). 


Această situaţie paradoxală duce la ideea unei preoţii diferite de cea prevăzută de 
Legea lui Moise. Aşadar, despre Melchisedec nu ni se spune nimic, nici despre 
naşterea sa, nici despre moartea sa: „neavând nici început al zilelor, nici sfârşit al 
vieţii” (Evrei 7, 3), însă nu pentru că Melchisedec nu s-ar fi născut şi n-ar fi murit 
ca orice om, ci pentru că naşterea şi moartea lui sunt necunoscute, datorită tăcerii 
Sfintei Scripturi. 

Aşadar, persoana lui Melchisedec apare ca o prefigurare a marelui Arhiereu, lisus 
Hristos, prin numele său, reşedinţa şi funcţia sa dublă de preot-rege. 


Cele două slujiri, de preot şi rege, pe care le-a avut Melchisedec, vor rămâne unice 
în istoria lui Israel pentru că nimeni, până la lisus Hristos, nu va mai avea dubla 
calitate de preot şi împărat. Astfel, preoția lui Melchisedec apare ca superioară 
celei a lui Aaron şi, de aceea, nu se spune despre Mântuitorul lisus Hristos că este 
preot în veac după rânduiala lui Aaron, ci după rânduiala lui Melchisedec. Ca 
preot, el a prefigurat acea preoţie ideală, a unei rânduieli spirituale şi nu trupeşti, ca 
cea levitică şi anume, preoţia care nu avea să înceteze niciodată. 

Ce trebuinţă ai, omule, să cauţi cărți multe, care să te povăţuiască pe tine spre folos 
şi să întrebi pe toţi dascălii, zicând: „Spuneţi-mi, cum mă voi mântui?” lată, toate 
cărţile cele învăţătoare în două cuvinte încap, adică: întru frica lui Dumnezeu şi 
întru a avea pe Domnul înaintea ochilor, totdeauna. Să iei aminte la tine însuţi, 
precum se cade, şi vei înţelege toate poruncile lui Dumnezeu şi să le ţii pe ele. 
Pentru că aşa sfinţii cei ce au fost din veac au plăcut lui Dumnezeu: prin cunoştinţă 
curată şi prin neschimbate fapte. lar alții dintre dânşii nici n-au avut cărțile 
sfinților, nici nu i-au învăţat dascălii cele de folos și, de la Adam până la Moise, în 
multe feluri au trăit. 


Deci, spune-mi mie cum au plăcut lui Dumnezeu Abel, Enoh, Noe, Melchisedec, 
Avraam, Isaac şi lacov şi ceilalți drepți care au fost mai înainte de Moise? Ei n-au 
învăţat carte, precum s-a zis, nici vreun dascăl dintre oameni nu i-a învăţat pe ei, în 
afară numai de predania cea din viu grai şi de gândurile bune, de a avea pe Dumne- 
zeu înaintea ochilor, de-a pururi. 


De asemenea, şi după întruparea Domnului nostru lisus Hristos, ştim pe mulţi că au 
fost oameni simpli, şi la cuvinte şi la înţelegere, unii dintre dregători fiind aşa, iar 
alții, din poporul de rând, unii dintre ei fiind păstori de oi ori alte îndeletniciri 

având, şi nu numai bărbaţi, ci şi femei au alergat la Dumnezeu şi au săvârşit porun- 
cile Lui. Deci arătat este că, luând aminte la cuvintele cele mai sus-zise, le-au şi 
împlinit întocmai. 


Dar acum să nu iei pricină omule, cu arătate dovezi, zicând cu greşeală: „Prost sunt 
şi fără de ştiinţă; cum, dar, pot să fac poruncile Domnului?” lată că s-a arătat ţie 
acum în ce fel vei plăcea lui Dumnezeu şi să nu mai zici: „Nu pot”, căci de vei voi, 
împreună cu aceştia, te vei apropia de Stăpânul, ca David, zicând: „Bunătate şi 
învăţătură şi cunoştinţă mă învaţă, căci poruncilor Tale am crezut”. Şi iarăşi: 
„Învaţă-mă să fac voia Ta, că Tu eşti Dumnezeul meu”. Şi încă: „Ajută-mi, şi mă 
voi mântui şi voi cugeta la îndreptările Tale pururea”. Pentru că tot cel ce cere va 
lua, şi cel ce caută află, şi celuia ce bate i se va deschide. 


Să nu zici iarăşi: „În lume sunt şi cu grijile lumești legat sunt şi nu pot să fac toate 
poruncile Domnului”. De vei voi acum ca desăvârşit să le faci pe ele şi să te lepezi 
de lume şi să-ţi iei crucea ta ca să mergi în urma Domnului Tău, lucru care mai bun 
îți este ţie decât toate, apoi eşti liber să o faci. lar de nu poţi să faci aceasta, apoi, şi 
în lume fiind, sileşte-te să placi lui Dumnezeu; căci se poate, şi în lume fiind, ca 
cineva să facă poruncile lui Dumnezeu, pentru că multe chipuri de pocăință şi de 
mântuire a oamenilor sunt. 


Într-o rânduială de viaţă este fiecare, iar de va voi să se nevoiască, să gândească 
tare, în mintea sa, că sfinţii cei vechi, în lume fiind, împreună cu femeile şi cu 
copiii petrecând şi în bogăție şi în case mari fiind, alții încă stăpânind şi popoare 
întregi, care li se încredinţaseră de la Dumnezeu, şi durere multă şi grijă de lucru- 
rile cele pământeşti având, au plăcut şi lui Dumnezeu întru toate, precum au fost 
Avraam, Isaac şi lacov, David şi losif şi lov. Aceştia toţi au fost în lume, trăitori 
împreună cu femeile. Dar, şi aşa, toate poruncile Domnului le-au făcut. 


Dumnezeului nostru slavă! 
Sfântul ierarh Ghenadie, patriarhul Constantinopolului 


(Proloagele, volumul I, Editura Bunavestire, p. 515) 

Madeea Axinciuc - Ierusalim. Visul - Melchisedec şi Noul Ierusalim 

Despre Melchisedec se vorbeşte puţin şi tainic în textul biblic. Numele îi este 
menţionat de trei ori în Biblia ebraică, respectiv în Vechiul Testament, în trei 
versete diferite (două în Geneză şi unul în Psalmi). El se înfăţişează, neaşteptat şi 
misterios, ca „rege al Salemului“ şi „preot al Dumnezeului Celui Prea Înalt“. 


Salemul (ebr. Shalem) a fost interpretat ca făcând referire la Ierusalim, una dintre 
etimologiile posibile ale numelui cetăţii (ebr. Yerushalayim) fiind Yir Shalem, 
Cetatea Salemului, adică Cetatea Păcii (de la aceeaşi rădăcină ebraică, sh.l.m., 
precum shalom, „pace“. Dacă aşa stau lucrurile, prima menţiune a Cetăţii leru- 
salimului în text este legată de prezenţa marelui Preot Melchisedec, deopotrivă 
conducător spiritual şi politic al Cetăţii. Mai multe nu ni se spun. 


Aflăm însă că Melchisedec este „preot al Dumnezeului Celui Prea Inalt“ cu mult 
înaintea instituirii preoţiei, ceea ce se va întâmpla, urmând tradiția textuală, târziu, 
prin mijlocirea lui Moise. 

Primul mare preot, uns după rânduiala descoperită prin revelație lui Moise, este, 
ştim cu toţii, Aaron. 


Cine este atunci Melchisedec, „preot al Dumnezeului Celui Prea Inalt“, înaintea 
instituirii preoţiei şi „rege al Salemului“, înaintea atestării Cetăţii lerusalimului ca 
atare? 


Iată cum ne este prezentat în Geneză (14:18-19); Melchisedec, regele Salemului, a 
adus pâine şi vin: el era preot al Dumnezeului Celui Prea Înalt. / Melchisedec a 
binecuvântat pe Avram, şi a zis: „Binecuvântat să fie Avram de Dumnezeul Cel 
Prea Înalt, Ziditorul cerului şi al pământului. 


Melchisedec nu este un preot oarecare: vedem că patriarhul Avram însuşi îl 
recunoaşte ca mare Preot, primeşte binecuvântarea lui şi îi dă zeciuială (Gen. 
14:20), prefigurând rânduiala de la Templul din Ierusalim. 


Cea de-a treia ocurenţă a numelui lui Melchisedec apare în Psalmi, de data aceasta 
într-un context pregnant mesianic: Domnul a jurat şi nu-l va părea rău: „Tu eşti 
preot în veac, după rânduiala lui Melchisedec“. (Ps. 110:4) 


Inţelegem astfel că Melchisedec întruchipează preoţia veşnică pe linia căreia va 
veni Mesia, înainte şi mai presus de instituţia preoţiei rânduite prin descendența 
levitică, pe linia lui Aaron. 


Avem aici mărturia unei semnficaţii înalte şi edificatoare cu privire la menirea 
Ierusalimului. Locul păcii, ca armonie dintre cer şi pământ, nu este altceva decât 
locul prezenţei divine. Marele Preot întruchipează, printr-o mijlocire tainică, 
această prezenţă. EI uneşte cerul cu pământul. Melchisedec ne vorbeşte despre acel 
Ierusalim, Ierusalimul etern, aflat dincolo de timp, nepieritor şi stând chezăşie 
pentru legătura noastră cu cerul. Acest Ierusalim coboară până la noi în instan- 
țierile vremelnice, pieritoare, ale Ierusalimului pământesc, şi este aşteptat să re- 
vină, din alt timp şi pentru totdeauna, în perspectiva mesianică. 


De aceea, Isaia (cap. 6) şi lezechiel (cap. 1 şi 10) Îl descriu pe Domnul şezând pe 
tron, în Templul Lui, ca imagine, pentru noi, a Ierusalimului ceresc. 


Visul lui lacov 


Unirea cerului cu pământul prin prezenţa Domnului în Templul din Ierusalim a fost 
prefigurată de Iacov, nepotul patriarhului Avram: Şi a visat o scară rezemată de 

pământ, al cărei vârf ajungea până la cer. Îngerii lui Dumnezeu se suiau şi se 
pogorau pe scara aceea. /Şi Domnul stătea deasupra ei, şi zicea: „Eu sunt Domnul, 
Dumnezeul tatălui tău Avraam şi Dumnezeul lui Isaac“. (Gen. 28:12-13) 


Când se trezeşte, lacov înţelege că se află într-un spaţiu al prezenţei Domnului, 
prezenţă ilustrată grăitor în vis prin imaginea scării ce uneşte tainic toate treptele 
existenţei: I-a fost frică, şi a zis: „Cât de înfricoşat este locul acesta! Aici este casa 
lui Dumnezeu, aici este poarta cerurilor!“ / Şi Iacov s-a sculat dis de dimineaţă, a 
luat piatra pe care o pusese căpătâi, a pus-o ca stâlp de aducere aminte şi a turnat 
untdelemn pe vârful ei. / A dat locului acestuia numele Betel [...]. (Gen. 28:17-19) 


Betel în limba ebraică înseamnă „Casa (beit) lui Dumnezeu (EI)“. Cu acelaşi ter- 
men va fi desemnat mai târziu Templul (bait) din Ierusalim. Stâlpul de aducere 
aminte nu este altceva decât reificarea, printr-o corespondenţă liturgică, a scării din 
vis, lar untdelemnul turnat înfăţişează prezenţa Domnului care „stătea deasupra ei“. 


Mai mult, lacov anunţă explicit instituția Templului, legând naşterea ei de relația 
personală pe care o va avea cu Domnul: [...] „Dacă va fi Dumnezeu cu mine şi mă 
va păzi în timpul călătoriei pe care o fac, dacă-mi va da pâine să mănânc şi haine 
să mă îmbrac, / şi dacă mă voi întoarce în pace în casa tatălui meu, atunci Domnul 
va fi Dumnezeul meu; / piatra aceasta, pe care am pus-o ca stâlp de aducere aminte 
va fi casa lui Dumnezeu şi Îţi voi da a zecea parte din tot ce-mi vei da“. (Gen. 
28:20-22) 


Reiese că instituirea Templului şi, în general, orice reificare întruchipând vizibil, în 
exterior, parcurgerea treptelor interioare sunt intrinsec legate (şi condiționate) de 
fluiditatea relaţiei personale cu divinul. Împlinirea acestei legături la nivel 
comunitar prin construirea Templului din Ierusalim prefigurează era mesianică, 
recuperând fragmentar, acolo unde divinul este instanţiat, părți din lume. Cobo- 
rârea divinului în exterioritatea vizibilă şi, deci, reperabilă spaţio-temporal se 
împlineşte pe ultima treaptă, în perspectiva mesianică, prin transfigurarea trupului 
însuşi, fără rest, după cum prefigurează grăitor exemplul lui Ilie luat la cer cu 
trupul. 


In această lumină, prezenţa lui Melchisedec reaşază istoria fragmentată a întâm- 
plărilor şi instituirilor ulterioare sub semnul mai înalt al Ierusalimului etern pe care 


îl întrupează. 


Noul Ierusalim 

Recuperarea dimensiunii spaţio-temporale prin coborârea prezenţei divine la 
nivelul tuturor manifestărilor şi registrelor de existență echivalează cu o inte- 
riorizare a treptelor: lumea şi trupul nu ne mai rămân „în afară“, ci toate se re- 
unesc în virtutea principiului divin care le dă ființă. Astfel, Templul Domnului şi, 
în consecință, Ierusalimul ca sălaş al prezenţei divine vor fi resemnificate la alt 
nivel în perspectiva mesianică: noul Ierusalim, în cheia explicită a textelor pro- 
fetice, nu este de aici, neputând fi localizat într-un spaţiu geografic anume, iar 
trupul devine Templul prezenţei divine. Melchisedec stă mărturie, dincolo de timp, 
pentru acestea: Templul marelui Preot este însuşi trupul său, iar Cetatea Păcii, 
Ierusalimul, este însăşi Pacea (Salemul). De aceea, el „scoate“ (ebr. hotzi, „face să 
iasă“) pâine şi vin (în traducere se preferă îndeobşte varianta mai puţin proble- 
matică: „aduce“). 


Pe linie creştină, trupul lui Hristos este Templul (loan 2:20-21), Hristos fiind 
„preot în veac, după rânduiala lui Melchisedec“ (Evrei 6:20, 7:17, 7:21). 


Veşnicia preoţiei lui Melchisedec, dincolo de toate circumstanţierile de ordin 
spaţio-temporal, este explicitată în Noul Testament astfel: În adevăr, Melchisedec 
acesta, regele Salemului, preot al Dumnezeului Prea Înalt, [...] care, după însem- 
narea numelui său, este întâi „Rege al neprihănirii“, apoi şi „Rege al Salemului“, 
adică „Rege al păcii“; / fără tată, fără mamă, fără spiţă de neam, neavând nici 
început al zilelor, nici sfârşit al vieţii - dar care a fost asemănat cu Fiul lui Dumne- 
zeu - rămâne preot în veac. (Evrei 7:1-3) 


Noul Ierusalim, cetatea eternă, va aduce cu ea prezenţa deplină a Domnului, după 
cuvintele profetului lezechiel: Şi din ziua aceea, numele cetăţii va fi: „Domnul este 
aici!“ (lez. 48:35) 


Iar trupurile celor drepți vor fi Templul Domnului: Pe cel ce va birui, îl voi face un 
stâlp în Templul Dumnezeului Meu, şi nu va mai ieşi afară din el. Voi scrie pe el 
Numele Dumnezeului Meu şi numele cetății Dumnezeului Meu, noul Ierusalim, 
care are să se pogoare din cer de la Dumnezeul Meu, şi Numele Meu cel nou. 
(Apoc. 3:12) 


În hasidism, se accentuează faptul că tadik-ul - lit. „omul drept/ neprihănit“, cu 
referire la omul desăvârşit spiritual - este stâlpul lumii: „[...] «Există un stâlp în 
lume şi i se spune tadik», pentru că tadik este unul, din pricina numelui unirii prin 
care se uneşte cu toate treptele care sunt de la pământ la cer, adică de la 
materialitate, care este aspectul lui Tav, capătul de jos al treptelor, până la cer, care 
este treapta supremă, aspectul lui Alef [...]. lată de ce i se spune tadik, temelia 

lumii: căci lumea este ca un edificiu care se înalță pe temelia lui.“ (R. Menahem 
Nahum, Meor Einayim, apud M. Idel, Ascensiuni la cer în mistica evreiască, p. 
261). 


De altfel, numele ebraic al lui Melchisedec este Malkitedek: „regele meu [malki] 
este dreptate(a)/ neprihănire(a) [tedek]“. 


Madeea Axinciuc este profesor de Studii ludaice la 
Universitatea din Bucureşţi. 


Apărut în Dilema veche, nr. 702, 3-9 august 2017 


Xp XP XP IP 3 ID 2 E 30 E 3 2 2 2 2 e 30 E IE IE 2 E DD XX 
Xp XP XP XP 3 ID e E 30 E 3 2 2 2 E E 30 30 30 IE De DP E 30 IE E IE XX 


Ar Dr De De Dr de De Dr Dr De De e Dr De dr De de De e de dr fr A A 


De De de De Dr De De De De De De dr Dr de De De dr De Dr Dr De de de dr dr d 


Xp XP XP IP IP IE E E 30 E 3 2 2 2 2 E 30 E IE IE 2 E E XX 


Peştera lui Melchisedec 





Şi când se întorcea Avraam, după înfrângerea lui Kedarlaomer şi a regilor uniţi 
cu acela, i-a ieşit înainte regele Sodomei în valea Șave, care astăzi se cheamă 
Valea Regilor. lar Melchisedec, regele Salemului, i-a adus pâine şi vin. 
Melchisedec acesta era preotul Dumnezeului Celui Preaînalt. Și a binecuvântat 
Melchisedec pe Avraam şi a zis: „Binecuvântat să fie Avraam de Dumnezeul Cel 
Preaînalt, Zidi-torul cerului şi al pământului“. (Facerea 14, 17 - 19) 


Căci acest Melchisedec, rege al Salemului, preot al lui Dumnezeu Cel Preaînalt, 
care a întâmpinat pe Avraam pe când se întorcea de la întorcea de la nimicirea 
regilor şi l-a binecuvântat, căruia Avraam i-a dat şi zeciuială din toate, se tâlcuieşte 
mai întâi: rege al dreptăţii, apoi şi rege al Salemului, adică rege al păcii, fără 
tată, fără mamă, fără spiţă de neam, neavând nici început al zilelor, nici sfârşit 
al vieţii, ci, asemănat fiind Fiului lui Dumnezeu, el rămâne preot pururea. 
(Evrei 7, 1-3) 


Aşadar Melchisedec, în care Sfântul apostol Pavel vede prefigurarea lui Iisus 
Hristos, este unul dintre cele mai cunoscute personaje biblice, cumulând atributele 
regalității şi sacerdoțiului. El este rege al Salemului, adică al Ierusalimului, iar 
pâinea şi vinul oferite lui Avraam preînchipuie însăşi Taina Sfintei Euharistii. 


Deşi Sfânta Scriptură a Vechiului Testament nu face decât să ne confirme existența 
lui Melchisedec, fără a mai spune altceva despre el, în scrierile Sfântului Atanasie 
cel mare, arhiepiscopul Alexandriei, găsim detaliată întreaga lui viaţă. 

Astfel, în hotarele Palestinei, în cetatea Salim, ar fi trăit o împărăteasă numită tot 
Salim, ca şi cetatea. Aceasta a avut un fiu Salaad, care a avut şi el un fiu pe care l-a 
numit Melhi. Acest Melhi a luat de soţie pe o mătuşă a sa, pe nume tot Salim, cu 
care a avut doi fii. Unul dintre a fost Melchisedec. 


Într-una din zile Melchisedec a fost trimis de tatăl său Melhi, care era închinător la 
idoli, să-i aducă şapte viței din cireadă pentru jertfă. Pe drumul către cireada 
vitelor, ridicându-şi ochii spre cer, tânărul Melchisedec gândea: „Acela care a făcut 
aceste luminoase şi înfrumuseţate zidiri şi se află dincolo de ele, mai sus şi mai 
înalt, Acela este singurul Dumnezeu adevărat şi Domn a toate, nestricat, nevăzut şi 
nemuritor“. 


Și s-a întors neaducând nimic tatălui său. Mânios de neascultarea lui, Melhi a 
hotărât jertfirea chiar a unuia dintre fiii săi, dar sorții nu au picat pe Melchisedec, ci 
pe fratele lui. 


Urmând pildei împăratului, şi alți părinţi şi-au pregătit copiii pentru jertfă, adu- 
nându-se atunci ca la cinci sute de suflete şi nenumărate dobitoace. 


Nesuferind cruzimea şi păgânătatea părinţilor săi şi a poporului, în chiar ziua 
rânduită praznicului idolesc, Melchisedec s-a rugat lui Dumnezeu să deschidă 
pământul şi să înghită nelegiuita adunare. Şi chiar în acel ceas aşa s-a şi întâmplat. 


Cuprins de spaimă, Melchisedec a fugit şi s-a ascuns în pădurile de pe Muntele 
Tabor. Acolo primul pustnic din istoria umanității a stat vreme de şapte ani, hră- 
nindu-se numai cu ce găsea prin pădure şi potolindu-şi setea cu roua dimineţii. 


După cei şapte ani de aspră nevoinţă, Melchisedec l-a întâmpinat şi binecuvântat 
pe Avraam, aşa cum ne înfăţişează episodul biblic. 


Pe Muntele Tabor, puţin mai jos de locul Schimbări la Faţă a Mântuitorului, se 
găseşte peştera în care Melchisedec s-a adăpostit în vremea petrecerii sale 
pustniceşti, peşteră numită „a lui Melchisedec“. În această peşteră este amenajată 
astăzi o mică Biserică. 


Revista: Lumea Credintei, anul IV, nr. 10 (39) Octombrie 2006 


Ar Dr De De Dr de De Dr Dr De De e Dr Dr Dr Dr de De e de dr fr Ar A 


Xp PP IP 3 2 DE 2 E 30 E 3 2 2 2 2 E 30 30 30 IE 2 DE DP E E E E XX 





Ar Dr dr dr dr Dr dr dr Ar dr De De De De De Dr Dr dr dr dr Dr dr dr Ar fr A 


3 3 


pe pd 
Ac Ac 
Ar pai 
A e 
A A 
4 4 
A Ar 
4 4 
4 4 

pd 

dr 

Ar 





Fragment de fresca din biserica Sfântul loan Zlataustul (Gură de Aur)1577, 

